title: Brad Walker

text: Maaliskuussa 2008 Walker sai hopeaa sisäratojen MM-kilpailuissa Valenciassa halliennätystuloksellaan 585. Saman vuoden kesäkuussa hän hyppäsi Eugenessa Yhdysvaltojen ennätyksen 604 cm, mutta jäi ilman tulosta Pekingin olympialaisten karsintakilpailussa. hän oli toinen. Vuonna 2009 hän voitti Yhdysvaltojen mestaruuden, muttei voinut osallistua Berliinin MM-kilpailuihin loukkaantumisen vuoksi. Istanbulin sisäratojen MM-kilpailuissa 2012 hän sijoittui kolmanneksi tuloksella 580 cm. Hän voitti samana vuonna Yhdysvaltojen sisäratamestaruuden ja olympiakarsinnat, mutta jäi ilman tulosta Lontoon olympialaisten loppukilpailussa.


title: Emälaiva Mursu

text: Emälaiva Mursu (kylkinumero 98) oli Suomen merivoimien 5. Miinalaivueessa palvellut merivoimien sukeltajakurssin emälaiva. Alus oli osa Valas-luokkaa. Aluksella oli suuri majoituskapasiteetti ja siirrettävä painekammio, sekä useita kumiveneitä.


title: Emälaiva Mursu

text: Alus poistettiin Merivoimien kirjoista kesällä 2013 ja myytiin yksityiselle. Se sai uuden nimen "Muru". Tammikuussa 2019 laiva oli ankkurissa Djiboutin satamassa Djiboutin lipun alla.


title: Komentovene Jymy

text: Komentovene Jymy (kylkinumero 511) on Suomen merivoimien Syöksy-luokan komentovene. Se on varustettu nykyaikaisella viestilaitteistolla ja muilla johtamisen apuvälineillä. Alus on johtamiskykynsä lisäksi nopea ja matalakulkuinen.


title: Komentovene Jymy

text: Aluksen rakensi 1991 - 1993 Uudenkaupungin Työvene.


title: Komentovene Jymy

text: Alus on sijoitettu Suomenlahden meripuolustusalueen 5. Miinalaivueeseen, jossa sen tehtävänä on mahdollistaa komentajien johtamistoiminta saaristossa.


title: Komentovene Jymy

text: Muut Syöksy-luokan komentoveneet ovat Syöksy, Raju ja Vinha.


title: Oravasaimiri

text: Oravasaimiri ("Saimiri sciureus") on yksi saimirien suvun viidestä lajista. Oravasaimirit ovat pienikokoisia ja sangen helppohoitoisia, minkä vuoksi eläintarhat suosivat niitä. Eläintarhoissa oravasaimirien on todettu eläneen jopa 30-vuotiaiksi.


title: Oravasaimiri

text: Oravasaimiri on kolltaan noin 28-37 senttimetriä pitkä, pois lukien 37-45 senttimetriä pitkä häntä. Oravasaimiri painaa noin 550-1250 grammaa. Sen turkki on kellertävänharmaa, kädet ja jalat oranssit ja naama valkoinen lukuun ottamatta mustaa kuonoa.


title: Oravasaimiri

text: Oravasaimirin esiintymisalue rajoittuu Etelä-Amerikan mantereelle; sitä tavataan Venezuelan pohjoisosista aina Brasilian eteläosiin ja Kolumbiaan ja Andien rinteille. Oravasaimirit viihtyvät parhaiten kosteissa alankometsissä.


title: Oravasaimiri

text: Oravasaimirien lauma saattaa käsittää jopa 300 yksilötä. Tavallisimmin sen koko vaihtelee väliltä 30-50 yksilöä. Suuret ryhmät eivät pysy joka hetki yhtenäisinä, vaan ne hajaantuvat usein päivän ajaksi ja palaava yhteen ruokalevolle. Lauman elinpiiri on noin 16-20 hehtaaria. Paikoin oravasaimirilaumojen elinpiirit menevät päällekkäin, mutta yleensä vain reuna-alueilta.


title: Oravasaimiri

text: Oravasaimirien ääntely on tutkitusti vivahteikkaampaa kuin muilla apinoilla. Erilaisia ääniä onkin tunnistettu vähintään 20 erilaista.


title: Oravasaimiri

text: Luonnossa oravasamiirit lisääntyvät ympäri vuoden. Vastasyntynyt poikanen syntyy 170 vuorokauden tiineyden jälkeen painaen noin 100 grammaa. Synnytyksen jälkeen poikaset tarrautuvat emon selkään. Emot suojelevat poikasiaan saalistajilta ja liian lähelle tunkeilevilta uroksilta. Emo vieroittaa poikasensa noin vuoden iässä.


title: Oravasaimiri

text: Naaraat tulevat sukukypsiksi 3-vuotiaina, uros ollessaan viisi vuotta vanha.


title: Saattaja Viipuri (761)

text: Saattaja Viipuri (761) oli Suomen merivoimissa palvellut saattaja. Alus oli voimakas Turussa Wärtsilä Crichton-Vulcanin telakalla Neuvostoliitolle rakenteilla ollut hinaaja, jonka varaamisesta merivoimille annettiin lupa 1941. Merivoimat otti elokuussa 1941 aluksen palvelukseen saattajana.


title: Saattaja Viipuri (761)

text: Viipuri kävi lauantaina 14. syyskuuta 1941 Utössä hakemassa panssarilaiva Ilmarisen tuhosta pelastuneet Turkuun.


title: Saattaja Viipuri (761)

text: Alus ja sen sisarlaivat 762 - 764 toimitettiin sodan jälkeen Neuvostoliittoon alkuperäiselle tilaajalleen.


title: Tuomikylä

text: Tuomikylä on kylä Ilmajoen kunnassa. Se sijaitsee kunnan keskustasta itään kohti Kyrkösjärven tekoallasta ja Seinäjoen rajaa. Kylässä on noin 350 asukasta ja noin 170 taloutta. Tuomikylän läpi virtaa Tuomiluoma-niminen joki kohti Kyrönjokea.


title: Tuomikylä

text: Tuomikylä on jokilaaksotasankoa, ja joen rantapellot ovat joen molemmin puolin merkittävä maisemakokonaisuus. Tuomikylä muodostaa tuomien reunustaman joen rannalle nauhamaisen kylän. Tienvarsimaisema pidetään arvokkaana kokonaisuutena, johon liittyy historiallisia, kulttuurisia ja maisemallisia merkityksiä.


title: Tuomikylä

text: Tuomikylässä on myös alakoulu ja Käpälämäen päiväkoti. Seinäjoen Jouppilanvuoren sekä Ilmajoen Ahonkylän ja Tuomikylän kautta kulkee 11,5 kilometrin valaistu, esteetön patikointi-, pyöräily- ja ratsastusreitti, jonka varrella on useita laavuja ja kotia.


title: Tuomikylä

text: Tuomikylässä sijaitsee Figen Oy:n sikojen keinosiemennysasema.


title: FC Libourne-Saint-Seurin

text: FC Libourne-Saint-Seurin (usein FC Libourne) on ranskalainen jalkapalloseura, joka perustettiin vuonna 1998 kahden seuran yhteenliittymänä lounaisranskalaisessa Gironden departementissa. Fuusion taustalla olivat vuonna 1935 Libournessa perustettu "FC Libourne" ja vuonna 1927 perustettu "AS Saint-Seurin". Seuran logossa esiintyy pingviini, ja tästä tulee myös joukkueen lempinimi "Les pingouins".


title: Vartiolaiva Tursas

text: Vartiolaiva Tursas oli Suomen merivoimissa palvellut vartiolaiva.


title: Vartiolaiva Tursas

text: Alus ostettiin 1939 Belgiasta, jolloin sen nimenä oli "Baltic". Alus tuotiin 14. kesäkuuta 1939 Suomeen, minkä jälkeen se kunnostettiin ulkomerikalastustroolarista ulkovartiolaivaksi. Talvisodan puhjettua alus liitettiin Ahvenanmaan alueella toimineeseen Saattolaivueeseen. "Tursas" oli 13. tammikuuta 1940 suojaamassa sukellusveneen kohteeksi joutunutta saattuetta. Taistelun aikana upposi onnettomuuden seurauksena saattaja "Aura II", jolloin "Tursas" pelasti 15 uponneen aluksen miehistönjäsentä.


title: Vartiolaiva Tursas

text: "Tursas" kuului jatkosodassa Saattajalaivueeseen, jonka mukana se suoritti sukellusveneentorjuntaa. Alus siirrettiin 1944 Rajavartiolaitokselle. Siihen asennettiin 1952 jääkeula ja se oli 1959 peruskorjattavana, jolloin siihen asennettiin jääperä, kansirakenteet uusittiin ja asennettiin uusi tehokkaampi 960 hevosvoiman moottori. Alus muutettiin 1974 tukialukseksi, jolloin se varustettiin merivartioasemaksi. Aluksen sijoituspaikkoina olivat Fagerholma, Korppoon ja Nauvon välisen salmen eteläpäässä ja myöhemmin Stormalön ranta Paraisten länsipuolella.


title: Vartiolaiva Tursas

text: "Tursas" poistettiin käytöstä samannimisen ulkovartiolaivan valmistuttua.


title: Miinalaiva Frej

text:
Miinalaiva Frej oli Suomen merivoimissa palvellut miinalaiva. "Frej" oli rakennettu vuonna 1900 nimellä "Vladimir". Aluksen osti 1907 Wasa-Nordsjö Ångbåts Ab, joka nimesi aluksen "Frejksi". Yhtiö fuusioitiin 1926 Finska Ångfartygs Ab:hen, jolloin "Frej" siirtyi uudelle yhtiölle.
Alus kuului talvisodan alla Finska Ångfartygs Ab:lle, jolloin sen kotipaikkana oli Helsinki. Merivoimien palvelukseen se otettiin YH:n alettua lokakuussa 1939. Aluksen valmistelut sujuivat nopeasti, vaikka ammattitaitoisen henkilöstön puute sitä haittasikin. Talvisodan aikana Frej laski miinoja Itämerelle. Alus palautettiin sodan päätyttyä omistajalleen.


title: Miinalaiva Frej

text: Aluksen päällikkönä toimi talvisodassa luutnantti A. Gylling.


title: Miinalaiva Frej

text: "Frej" myytiin 1959 Partrederi Fygialle, jolloin se nimettiin "Fylgiaksi".


title: Chamois Niortais FC

text: Chamois Niortais FC on ranskalainen jalkapalloseura Niort'in kaupungista. Seura on perustettu vuonna 1925, ja se pelaa kotiottelunsa Stade René Gaillard'illa.


title: Miinalaiva Poseidon

text: Miinalaiva Poseidon oli Suomen merivoimissa palvellut miinalaiva. "Poseidon" oli Ångfartygsaktiebolaget Poseidonille 1898 rakennettu alus.


title: Miinalaiva Poseidon

text: "Poseidon" asetettiin linjaliikenteeseen Turku-Lyypekki linjalle. Linja kuitenkin lakkautettiin 1904, jolloin alus myytiin Hampurin-Amerikanlinjalle, jolta Suomen höyrylaivaosakeyhtiö - Finska Ångfartygs Aktiebolaget osti 1912 aluksen. Aluksen kotipaikkana oli Helsinki..


title: Miinalaiva Poseidon

text: Merivoimien palvelukseen se otettiin YH:n alettua lokakuussa 1939. Aluksen valmistelut sujuivat nopeasti, vaikka ammattitaitoisen henkilöstön puute sitä haittasikin. Talvisodan aikana Poseidon laski miinoja Itämerelle. Alus palveli edelleen jatkosodan alussa miinalaivana ennen palauttamistaan omistajalleen Suomen höyrylaivaosakeyhtiö myi 1944 aluksen Ph. U. Strengberg & Companylle.


title: Miinalaiva Poseidon

text: Aluksen päällikköinä toimivat talvisodassa luutnantti M. Mäkelä 25. joulukuuta 1939 saakka ja sen jälkeen kapteeniluutnantti P. Juntunen.


title: Miinalaiva Suomi

text: Miinalaiva Suomi oli Suomen merivoimissa palvellut miinalaiva. Suomi oli rakennettu vuonna 1910. Alus kuului Finska Ångfartygs Aktiebolagetille, jolloin sen kotipaikkana oli Helsinki. Merivoimien palvelukseen se otettiin YH:n alettua lokakuussa 1939. Aluksen valmistelut sujuivat nopeasti, vaikka ammattitaitoisen henkilöstön puute sitä haittasikin. Talvisodan aikana Suomi laski miinoja Itämerelle. Alus oli jatkosodan aikana useana vuonna henkilökuljetustehtävissä, kunnes se palautettiin omistajalleen.


title: Miinalaiva Suomi

text: Aluksen päällikkönä toimi talvisodassa kapteeniluutnantti P. Juntunen.


title: Miinalaiva Suomi

text: "Suomi" myytiin 1944 Carl Gahlnbackille Danzigiin.


title: Volga-Dnepr Airlines

text: Volga-Dnepr Airlines on Uljanovskissa kotipaikkaansa pitävä venäläinen rahtilentoyhtiö, joka operoi tilauslentoja maailmanlaajuisesti. Yhtiöllä on käytössään maailman suurin Antonov An-124 -laivasto, jolla se pystyy kuljettamaan suuriakin kappaletavaroita eri puolille maailmaa. Yhtiön kotikenttänä toimii Vostotšnyin kansainvälinen lentoasema Uljanovskissa. Toinen yhtiön tärkeä solmukohta on Jemeljanovon lentoasema Krasnojarskissa. Volga-Dneprillä on tytäryhtiö AirBridgeCargo Airlines, joka vastaa säännöllisestä rahtiliikenteestä.Volga-Dnepr Airlinesin laivasto joulukuussa 2015:


title: Steve Forrest

text: Steve Forrest (syntyjään William Forrest Andrews; 29. syyskuuta 1924 Huntsville, Texas – 18. toukokuuta 2013) oli yhdysvaltalainen näyttelijä. Hän on näyttelijä Dana Andrewsin pikkuveli.


title: Steve Forrest

text: Forrest näytteli kymmenissä Hollywood-elokuvissa. Näitä ovat muun muassa "Atlantin valli murtuu" (1962), "Jenkkifutisjoukkue North Dallas 40" (1979) ja "Äiti kulta" (1981). Forrest oli myös mukana televisiosarjoissa kuten "S.W.A.T. – valiojoukko" ja "Dallas".


title: Steve Forrest

text: Vuodesta 1949 lähtien Forrest oli naimisissa Christine Carilaksen kanssa. Pariskunnalla oli kolme poikaa.


title: Subhuman Race

text: Subhuman Race on Skid Row’n kolmas albumi. Se julkaistiin 28. maaliskuuta vuonna 1995. Albumi on myös viimeinen studioalbumi laulaja Sebastian Bachin sekä rumpali Rob Affuson kanssa.


title: Subhuman Race

text: Albumi nousi Suomen viralliselle listalle neljäksi viikoksi. Se ylsi parhaimmillaan sijalle 15.


title: Karl Lagerfeld

text: Karl Lagerfeld (alk. Karl Otto Lagerfeldt 10. syyskuuta 1933 Hampuri, Saksa) on yksi 1900-luvun vaikutusvaltaisimmista muotisuunnittelijoista. Lagerfeld on ranskalaisen muotitalo Chanelin pääsuunnittelija. Lagerfeld suunnittelee vaatteita myös italialaiselle Fendin muotitalolle sekä omaa nimeään kantavalle merkille "Lagerfeld".


title: Karl Lagerfeld

text: Lagerfeld voitti vuonna 1955 International Wool Secretariat -kilpailun ja sai paikan ranskalaisesta Pierre Balmainin muotitalosta. Kolmen vuoden päästä, vuonna 1958, Lagerfeld kuitenkin siirtyi työskentelemään Jean Patoulle. Työskenneltyään siellä vasta vuoden Lagerfeld jätti tämänkin paikan ja työskenteli freelance-suunnittelijana muotitaloille ja -suunnittelijoille kuten Valentino, Krizia ja Charles Jourdan. Vuonna 1964 hän piti taukoa muotimaailmasta ja lähti opiskelemaan taidetta Italiaan. Hän teki paluun muotimaailmaan vuonna 1967 italialaisen Fendin suunnittelukonsulttina. 1970-luvulla Lagerfeld työskenteli paljon ranskalaiselle Chloén muotitalolle. Chanelille Lagerfeld siirtyi vuonna 1983. Lagerfeld tunnetaan Chanelin merkin modernisoinnista. Vuonna 2004 Lagerfeld teki yhteistyötä ruotsalaisen valmisvaateketju H&Mn kanssa ja suunnitteli heille kokoelman.


title: Karl Lagerfeld

text: Lagerfeld tekee myös töitä valokuvaajana ja on kuvannut esimerkiksi useita Chanelin mainoskampanjoita.


title: Karl Lagerfeld

text: Lagerfeld on julkaissut laihdutusoppaan laihdutettuaan itse useita kymmeniä kiloja vuoden aikana. Lagerfeld on myös julkisesti haukkunut pop-tähti Adelea lihavaksi.


title: Karl Lagerfeld

text: Lagerfeld on perustanut yhdessä saksalaisen kustantajan Gerhard Steidlin kanssa kirjankustantamon LSD, Lagerfeld Steidl Drückerei. Kustantamon ensimmäiset kirjat ilmestyivät syksyllä 2010. Ohjelmaan kuuluu muun muassa Coco Chanelin elämäkerta.


title: Aimee Garcia

text: Aimee Garcia (s. 28. marraskuuta 1978 Chicago, Illinois, Yhdysvallat) on yhdysvaltalainen näyttelijä. Hän on näytellyt sivurooleja useissa televisiosarjoissa kuten "Teho-osasto", "Agentit", "Angel", "Arki vaivaa" ja "".


title: Aimee Garcia

text: Garcia on valmistunut Northwestern-yliopistosta pääaineinaan journalismi ja taloustieteet. Garcia on meksikolais-puertoricolaisesta perheestä.


title: Espanjan muukalaislegioona

text: Espanjan muukalaislegioona on Espanjan armeijan eliittiyksikkö. Vuoteen 1956 saakka se oli osa Espanjan Afrikan armeijaa yhdessä Regulares-joukkojen kanssa.


title: Espanjan muukalaislegioona

text: Espanjan muukalaislegioona perustettiin 28. tammikuuta 1920 kukistamaan kapinaa Marokossa. Espanjan sisällissodassa legioona tuki Francon johtamia kansallismielisiä. Nykyisin legioonan nimi on La Legión, sillä siihen ei ole pestattu ulkomaalaisia vuoden 1987 jälkeen.


title: Espanjan muukalaislegioona

text: Legioona otti osaa Irakin sotaan ja 2005 se lähetettiin Afganistaniin.


title: Virulenssi

text: Taudinaiheuttamiskyky eli virulenssi tarkoittaa bakteerin tai viruksen kykyä aiheuttaa tauti. Virulenssitekijä on puolestaan aiheuttajan ominaisuus, joka aikaansaa kyvyn. Tällainen taudinaiheuttamiskyvyn syy voi olla esimerkiksi bakteerin tarttumiskyky. Kun virulenssitekijänä on esimerkiksi bakteerin oma yksittäinen valkuaisaine, joka "myrkyttää" bakteerin isäntäsoluja, seuraa muutaman päivän sisällä isäntäsolujen myrkytys. Tästä seuraa vakavia kudosvaurioita taudinaiheuttamiskyvyn alueelle, joista hoitamattomana seuraa verenmyrkytys.


title: Idukkin piirikunta

text: Idukki () on yksi Intian Keralan osavaltion 14 piirikunnasta. Piirikunnassa asuu 1 129 221 henkeä (vuonna 2001), ja sen keskuskaupunki on Painavu. Muita tärkeitä kaupunkeja ovat Thodupuzha, Kattappana ja Adimaly.


title: Idukkin piirikunta

text: Idukkissa on suuri vuonna 1969 valmistunut pato, joka on rakennettu yhteistyössä Kanadan hallituksen kanssa. Pato tuottaa noin 60 prosenttia osavaltion sähköstä. Luonnoltaan Idukki on vuoristoinen: Anai Mudin 2 659 metriin nouseva vuorenhuippu on Intian korkein vuori Himalajan eteläpuolella. Piirikunnassa on 14 yli 2 000 metrin korkuista vuorta. Suuri osa Idukkista on metsien peittämää, ja siellä asuu useita harvinaisia eläinlajeja, kuten aasiannorsuja ja tiikereitä. Piirikunnan tärkeimmät maataloustuotteet ovat kardemumma, pippuri, kumi ja tee.


title: Jack Kilby

text: Jack St. Clair Kilby (8. marraskuuta 1923 – 20. kesäkuuta 2005) oli yhdysvaltalainen keksijä ja insinööri, joka sai Nobelin fysiikanpalkinnon vuonna 2000.


title: Jack Kilby

text: Kilby kasvoi Kansasissa pikkukaupungin sähköliikkeen omistajan poikana. Hän kiinnostui amatööriradiosta ja radio-ohjelmista, ja opiskeli sähkötekniikkaa Illinoisin yliopistossa. Ylemmän korkeakoulututkinnon hän suoritti työn ohessa iltakursseilla Wisconsinin yliopistossa.


title: Jack Kilby

text: Hän rakensi ensimmäisen toimivan mikropiirin vuonna 1958 työskennellessään Texas Instruments -yhtiössä. Kilbyn ”monoliitti-idea” oli, että irrallisten yhteen kytkettävien komponenttien kuten vastusten ja transistorien sijasta koko elektroniikan kokonaisuus pitäisi rakentaa yhdestä puolijohdelevystä ja sen pinnalle järjestellyistä epäpuhtauksista, jotka korvasivat noiden komponenttien toiminnot. Hän alkoi työstää postimerkin kokoisia germanium-levyjä, ja mikropiirin patenttihakemus jätettiin helmikuussa 1959.


title: Jack Kilby

text: Kilby patentoi myös kannettavan elektronisen laskukoneen ja lämpötulostimen. Kaiken kaikkiaan hänen nimissään on noin 60 patenttia.


title: Jack Kilby

text: Kilbyllä on kaksi tytärtä ja viisi tyttärentytärtä.


title: Jack Kilby

text: Kilbyn ensimmäisenä rakentamasta mikropiiristä alkoi uusi tekninen vallankumous. Niitä on tehty miljardeja kappaleita, ja käytetty niin tietokoneissa kuin sydämentahdistimissakin.


title: Puheen taltioiminen

text: Puheen taltioimisella tarkoitetaan menetelmiä, joilla puhe voidaan taltioida kirjoitettuun muotoon. Puhetta voidaan tallentaa myös nauhoittamalla ja tallentamalla joko ääni tai kuva, mutta näitä ei pidetä varsinaisina puheentaltioimismenetelminä.


title: Puheen taltioiminen

text: Puheen taltioiminen on mahdollista seuraavin menetelmin:


title: Puheen taltioiminen

text: 1) Pikakirjoituksessa kirjoitetaan pidetty puhe.


title: Puheen taltioiminen

text: Pikakirjoitus voi olla


title: Puheen taltioiminen

text: - konepikakirjoitusta tai


title: Puheen taltioiminen

text: - käsipikakirjoitusta


title: Puheen taltioiminen

text: 2) Puheentunnistusohjelmalla tuotetaan puheesta tietokoneen avulla tekstimuoto. Se räätälöidään yhdelle käyttäjälle ja tämän äänelle.


title: Puheen taltioiminen

text: Puheen taltioijalla on käytössään nk. stenomask, johon puhe sanellaan.


title: Puheen taltioiminen

text: Nykyään konepikakirjoituksen tuottama teksti voidaan kääntää nk. CAT-järjestelmällä eli tietokoneavusteisella kääntämisohjelmalla suoraan normaaliksi tekstiksi. Tämä on mahdollistanut puheiden tosiaikaisen tulkitsemisen, mitä käytetään muun muassa television tekstityksessä kuulovammaisille.


title: Puheen taltioiminen

text: Tosiaikainen puheen tulkitseminen ja tähän liitetty tekstin tosiaikainen kääntäminen on mahdollistanut tekstin tosiaikaisen tuottamisen usealle kielelle.


title: Puheen taltioiminen

text: Käsipikakirjoituksen tulkitseminen koneellisesti liittyy hahmontunnistukseen. Koska pikakirjoitusmerkit kuvaavat sanoja tai sanayhdistelmiä eivätkä näin ollen ole erillisiä, käsipikakirjoituksen kääntämisessä ei ole vielä edistytty pitkälle.


title: Scotti Hill

text: Scotti Hill, oikealta nimeltään Scotti Lawrence Mulvehill, on Skid Row'n kitaristi. Hän on syntynyt 31. toukokuuta 1964 Manhassetissa, New Yorkissa. Hän on maininnut esikuvikseen Jimi Hendrixin, Stevie Ray Vaughanin ja Jeff Beckin.


title: Scotti Hill

text: Scotti Hill tutustui yhtyeeseen vuonna 1986 siten, että Skid Row'n basisti Rachel Bolan tunsi Hillin edellisestä yhtyeestään. Hän ehdotti, jos Hill liittyisi uuteen yhtyeeseensä, "Skid Row"iin. Hill on ollut yhtyeessä sen alkuajoista asti, vaikka moni jäsen on vaihtunut. Scotti Hill on siis uudessa "Skid Row"n kokoonpanossa. Hän on ollut myös "Ozone Mondayn" kokoonpanossa vuonna 1996 muutamien "Skid Row"n jäsenien ja entisen yhtyeen rumpalin Rob Affuson kanssa. "Ozone Monday" ei kuitenkaan milloinkaan menestynyt, ja yhtyeen laulaja Shawn McCabem ja rumpali Rob Affuso erotettiin yhtyeestä. Vanha "Skid Row" koottiin uudelleen ja Scotti jatkoi siinä edelleen kitaristina.


title: Satyendra Bose

text: Satyendra Nath Bose (, 1. tammikuuta 1894 – 4. helmikuuta 1974) oli intialainen matemaatikko ja fyysikko. Bose opiskeli Kalkutassa ja opetti Kalkutan ja Dhakan yliopistoissa. Hänet tunnetaan parhaiten työstään statistisen mekaniikan parissa. Bose työskenteli Albert Einsteinin kanssa, ja yhteistyön tuloksena he löysivät Bosen–Einsteinin statistisen jakaumalain. Se koskee bosoneiksi kutsuttua alkeishiukkasten ryhmää, joka on nimetty Bosen mukaan.


title: Satyendra Bose

text: Bosonien sekä tähän jakaumalakiin perustuvan Bosen–Einsteinin kondensaatin tutkimuksista on myönnetty historian saatossa useita Nobelin fysiikanpalkintoja. Tästä huolimatta Bose itse ei koskaan saanut Nobel-palkintoa.


title: Satyendra Bose

text: Bose syntyi Kalkutassa vuonna 1894. Hänen vanhempansa olivat East Indian Railwayn insinööri sekä myöhemmin kemiallisen laboratorion perustanut Surendranath Bose sekä Amodini Devi. Perheeseen kuului yhteensä seitsemän lasta, joista Bose oli vanhin ja ainoa poika.


title: Satyendra Bose

text: Bose kävi peruskoulua Kalkutassa ennen kuin aloitti opinnot Hindu Schoolissa vuonna 1907. Kiinnostus matematiikkaa ja muita tieteitä kohtaan heräsi juuri Hindu Schoolissa. Yliopistossa opiskelun Bose aloitti vuonna 1909 Kalkutan Presidency Collegessa. Hän osoittautui yliopistossa erityisen lahjakkaaksi opiskelijaksi. Kandidaatin tutkinnon hän sai päätökseen vuonna 1913 ja maisterin tutkinnon hän suoritti kaikkein parhaimpana oppilaana matematiikassa vuonna 1915. Samana vuonna hän avioitui Ushabala Ghoshin kanssa. He saivat kolme tytärtä ja kaksi poikaa.


title: Satyendra Bose

text: Bose päätti jatkaa vielä hetken opiskeluita, kunnes vuonna 1917 hän sai työpaikan vasta avatusta Kalkutan University College of Sciencesta. Yliopistossa Bose kykeni lukemaan eurooppalaisia tekstejä sekä opiskelemaan kvanttimekaniikkaa ja suhteellisuutta. Josiah Bibbsin teos statistisesta mekaniikasta herätti Bosenin kiinnostuksen aihetta kohtaan. Hän luki myös Einsteinin julkaisuja ja saikin luvan kääntää näitä töitä Intiassa.


title: Satyendra Bose

text: Bose sai uuden viran vuonna 1921 Dhakan yliopistosta, jossa hän toimi luennoitsijana. Siellä hän opetti aina vuoteen 1945 asti, jolloin hän palasi takaisin Kalkutaan saaden fysiikan Guprasad Sing -professuurin. Emeritus professoriksi hän siirtyi vuonna 1956. Samana vuonna hän sai varakanslerin viran Vishwabharatin yliopistosta.


title: Satyendra Bose

text: Bose kuoli 80-vuotiaana synnyinkaupungissaan vuonna 1974.


title: Keppihevonen

text: Keppihevonen on yleensä kankaasta (joskus myös puusta, langasta, villasukasta tehty tai huovutettu) valmistettu hevosen pää, johon on kiinnitetty keppi. Se on harrasteväline ja käsityön taidonnäyte.


title: Keppihevonen

text: Keppihevosia tehdään eri rotuisia usein oikeiden hevosten rotujen mukaisesti. Niiden varusteet ovat myös samantapaisia kuin oikeidenkin hevosten. Yhä useammin keppihevosten suu on tehty avoimeksi niin, että suuhun voi laittaa kuolaimet. Keppihevosia myydään valmiina, mutta sellainen voidaan myös valmistaa myös itse. ”Keppihevoskasvattajilta” voi ostaa tai tilata itselleen käsintehdyn keppihevosen. Keppihevosille keksitään usein rotu, sukupuoli, nimi jne. Niille voidaan tehdä myös sukutaulu aivan oikeiden hevosten tapaan.


title: Keppihevonen

text: Keppihevosharrastus on melko tuore suomalainen ilmiö, joka on lähtenyt liikkeelle muutamien nuorten harrastajien toimesta 2000-luvun alussa. Keppihevoset on laaja-alainen ja kasvava harrastus, johon voi kuulua keppihevosilla ratsastamista, oman tallin pitoa todellisessa elämässä tai netissä, ompelua ja käsitöitä, valokuvaamista, erilaisiin tapahtumiin ja kilpailuihin osallistumista ja muiden harrastajien tapaamista. Keppihevosharrastajilla on myös oma foorumi ja vuonna 2016 rekisteröitiin yhdistys Suomen Keppihevosharrastajat ry.


title: Keppihevonen

text: Harrastajat jaetaan yleensä iän perusteella junioreihin ja senioreihin, vaikka mitään ikärajoja harrastukseen ei ole.


title: Keppihevonen

text: Keppihevosharrastus voi olla urheilua, käsityötä tai molempia. Urheilevat keppihevosharrastajat treenaavat jatkuvasti erilaisia lajeja, jotka heijastavat oikeiden hevosten ratsastuslajeja. Yleisimmät urheilumuodot ovat kouluratsastus ja esteratsastus, jotka vaativat molemmat muun muassa kestävyyttä, ketteryyttä, ponnistusvoimaa, lihaskuntoa ja notkeutta.


title: Keppihevonen

text: Viime aikoina Suomessa on alettu pitää yhä enemmän valmennuksia ja koulutuksia harrastajille, joille voi osallistua, mikäli haluaa alkaa kilpailla tai muuten vaan harrastamaan keppihevosurheilua. Keppihevosten suomenmestaruuskilpailut ovat jokavuotinen Suomen suurin keppihevostapahtuma, jossa kilpaillaan muun muassa este- ja koulumestaruudesta, pidetään näyttelyt ja erilaisia esityksiä ja keppihevosaiheista ohjelmaa. Edelliset SM-kilpailut pidettiin vuonna 2017 Tikkurilassa 29. huhtikuuta ja seuraavat ovat 28. heinäkuuta Seinäjoella.


title: Jack Gustav

text: Jack Gustav (oik. Gernot Gustav Fraydl, s. 14. maaliskuuta 1975, Graz) on itävaltalainen näyttelijä. Gustav aloitti uransa jalkapalloilijana ja muutti Lontooseen pelaamaan. Loukkaantumiset lopettivat kuitenkin uran ja Gustav aloitti esiintymällä televisiomainoksissa. Sittemmin hän on näytellyt muun muassa televisiosarjoissa "Taistelutoverit", "Kymppikerho" ja "Foylen sota".


title: Thickskin

text: Thickskin on Skid Row’n neljäs albumi, joka julkaistiin 5. elokuuta 2003. Se on ensimmäinen laulaja Johnny Solingerin kanssa levytetty albumi sekä ainoa, jossa Phil Varone soittaa rumpuja. Kappaleesta ”Ghost” kuvattiin musiikkivideo.


title: Eero Heinonen (pianisti)

text: Eero Juhani Heinonen (s. 26. marraskuuta 1950 Turku) on suomalainen pianisti ja pianonsoiton dosentti Sibelius-Akatemiassa. Hän on levyttänyt kamari- ja pianomusiikkia, muun muassa kaikki Sibeliuksen pianoteokset.


title: Eero Heinonen (pianisti)

text: Heinonen opiskeli Turun musiikkiopistossa 1962–1969 ja Moskovan konservatoriossa 1970–1973. Hän voitti ensimmäisen palkinnon Maj Lind -pianokilpailussa 1966 ja diplomin Tšaikovski-kilpailussa Moskovassa 1974. Heinonen piti ensikonserttinsa 1968 Helsingissä ja on sen jälkeen konsertoinut kotimaan lisäksi lukuisissa Euroopan maissa, Japanissa ja Yhdysvalloissa. Heinonen on opettanut Sibelius-Akatemiassa vuodesta 1975 lähtien, vuodesta 1996 lähtien dosenttina. Hänelle myönnettiin Suomi-palkinto 1999, Sibelius-syntymäkotimitali 2000 ja professorin arvonimi 2010. Heinonen on saanut myös useita valtion pitkäaikaisia taiteilija-apurahoja.


title: John Galliano

text: John Galliano (s. 28. marraskuuta 1960 Gibraltar) on brittiläinen muotisuunnittelija. Hän työskenteli ranskalaisen Christian Diorin muotitalon pääsuunnittelijana 1997-2011. Hänellä on myös omaa nimeään kantava muotimerkki John Galliano sekä pienempi merkki Galliano by John Galliano. Hänet tunnetaan teatraalisista vaatteistaan.


title: John Galliano

text: Galliano muutti Gibraltarilta Lontooseen ollessaan vasta lapsi. Hän valmistui St Martins College of Art & Designista vuonna 1983 Ranskan vallankumouksesta inspiroituneella kokoelmallaan "Les Incroyables". Galliano perusti oman merkkinsä vuonna 1984, ja vuonna 1987 hän voitti parhaan brittiläisen muotisuunnittelijan palkinnon. Gallianolla oli kuitenkin ongelmia yhtiönsä talousasioissa, ja hän jätti Lontoon vuonna 1990 ja siirtyi suunnittelemaan muotia Pariisiin. Ennen kuin Galliano teki sopimuksen muoti- ja luksustavarajätti LVMH Moet Hennessy Louis Vuittonin kanssa, hän oli monta kertaa lähellä konkurssia. Näistä tilanteista hän pelastui lähinnä muotimaailmassa työskentelevien ystäviensä lojaaliudella.


title: John Galliano

text: Vuonna 1995 Gallianosta tuli ranskalaisen Givenchyn muotitalon pääsuunnittelija, ja seuraavana vuonna hän sai arvostetun paikan Christian Diorin muotitalon pääsuunnittelijana, esitellen ensimmäisen haute couture -kokoelmansa Diorille vuonna 1997.


title: John Galliano

text: Galliano joutui pois Diorin pääsuunnittelijan paikalta keväällä 2011 toistaiseksi hänen nimiteltyään pariisilaisessa kahvilassa siellä ollutta pariskuntaa ”likaiseksi juutalaiseksi” ja ”aasialaiseksi äpäräksi”. Hän oli myös lausunut väkivaltauhkauksia. Tapaus ei ollut ensimmäinen laatuaan. Gallianolla itselläänkin on juutalaiset juuret.


title: John Galliano

text: Galliano on voittanut parhaan brittiläisen muotisuunnittelijan palkinnon neljä kertaa; 1987, 1994 ja 1995, sekä vuonna 1997, jolloin hän jakoi palkinnon Alexander McQueenin, seuraajansa Givenchyn muotitalossa, kanssa.


title: James Immekus

text: James Immekus (s. Crystal Lake, Illinois) on yhdysvaltalainen näyttelijä. Hän on esiintynyt sivurooleissa televisiosarjoissa kuten "Num3rot", "Todistettavasti syyllinen", "House" ja "Siskoni on noita".


title: James Immekus

text: Immekus on opiskellut teatterikoulussa De Paulin yliopistossa Chicagossa.


title: Scarface: The World Is Yours

text: Scarface: The World Is Yours on Radical Entertainmentin kehittämä ja Vivendi Universal Gamesin vuonna 2006 julkaisema toimintaseikkailupeli, joka perustuu vuoden 1983 elokuvaan "Scarface – arpinaama". Peli ei kuitenkaan seuraa elokuvan juonta, vaan Tony Montana onnistuu selviytymään taistelusta kartanossaan, eikä kuole niin kuin elokuvassa. Tämän jälkeen Tony alkaa uudelleenrakentaa huumeimperiumiaan ja suunnittelemaan kostoa.


title: Scarface: The World Is Yours

text: Peli on hyvin samankaltainen kuin "Grand Theft Autot", jotka ovat myös useaan otteeseen viitanneet "Scarface"-elokuvaan hahmojen kommenteilla, rakennuksilla ja musiikilla. "ssä" on esimerkiksi easter egginä "Scarfaceen" viittaava verinen asunto ja "Grand Theft Auto 3":ssa on kokonainen radiokanava vain "Scarface"-elokuvan musiikkia.


title: Scarface: The World Is Yours

text: Elokuvassa Tony Montanaa esittävä Al Pacino ei ääninäytellyt pelissä Montanaa, sillä hänen äänensä on muuttunut vuosien tupakoimisen jälkeen. Imitaattori André Sogliuzzo on kuitenkin Pacinon valitsema.


title: Scarface: The World Is Yours

text: "Scarface: The World Is Yoursissa" tienataan rahaa tekemällä likaisia hommia ja välittämällä huumeita. Myös rahapelit ovat pelattavissa. Rahaa on tarjolla myös laittomissa tappeluissa, joihin voi osallistua vedonlyöjänä. Lisäksi paikallisia pikkujengejä tulee hävittää, josta palkintona on rahaa, aseita ja huumeita sekä alueen hallinta. Jengejä vastaan taisteleminen kuitenkin kasvattaa gangheat-mittaria, joka täyttyessään aiheuttaa Tonylle vaikeuksia. Myös poliiseista on harmia; Vice-poliiseille kannattaa aika-ajoin suorittaa lahjuksia, jotta heat-mittarin saa laskemaan. Myymällä pikkudiilereille kokaiinia, gangheat-mittari laskee hiukan, edellyttäen, että kaupat onnistuvat. Pelaajan täytyy kasvattaa tasoaan, mikä mahdollistaa isommat huumekaupat, paremmat aseet sekä pelin etenemisen.


title: Scarface: The World Is Yours

text: Pelissä voi myös ostaa (tai vaihtoehtoisesti varastaa) lukuisia erilaisia autoja ja palveluja. Autoja kannattaa omistaa, sillä omat autot kestävät enemmän ja ovat yleensä nopeampia. Tason noustessa pelaaja voi ostaa myös erilaisia veneitä, apureita ja parannuksia. Kun rahaa on kertynyt useampia miljoonia dollareita, on niillä mahdollisuus ostaa erilaisia erikoisuuksia ja sijoittaa yrityksiin. Erikoisuuksien ostaminen nostaa mahdollisuuksia tason nostoon. Sijoituksista saa erityisominaisuuksia Tonylle ja hänen apureilleen. Tonyn ohella myös osa hänen apureistaan ovat pelattavia ja heillä on omia pieniä tehtäviään.


title: Scarface: The World Is Yours

text: Olennaista menestyksellisessä pelaamisessa on balls-mittarin käyttö. Leffasta tuttu sanonta ”All I got is my word and my balls, and I don’t brake them for no-one” on Tonyn motto. Kun balls-mittari on täynnä, on Tonylla mahdollisuus käyttää mittari tyhjäksi ”Blind Rage” -ominaisuutta, jolloin Tony muuttuu hetkeksi kuolemattomaksi. Tänä aikana myös tähtääminen on helppoa ja nopeaa. Balls-mittaria voi käyttää hädän alaisessa tilanteessa myös rahan saamiseksi. Eräs tärkeä balls-mittarin täyttäjä ja rahan lähde on katuautokisat. Autot ovat lisäksi pääosassa myöhemmin pelissä, kun Tony tehtävässä ”Distribution” jakelee kokaiinit front-bisneksiinsä. Pelin edetessä Tonylla on käytettävissä erittäin paljon rahaa, jota voi törsätä muun muassa kiinteistöihin. Myös Tonyn kartano on rahalla sisustettavissa.


title: Scarface: The World Is Yours

text: Peli alkaa siitä mihin elokuva päättyi. Tony Montana tappaa suuren joukon Sosan miehiä ja pakenee. Hänen luullaan kuolleen, mutta pian Tony palaa kuvioihin ja janoaa kostoa. Tony tapaa Felixin ja aloittaa työt. Ensin Tony käy Diaz-veljesten kimppuun. Touhu muuttuu henkilökohtaiseksi kun paljastuu, että Diazit tappoivat Tonyn äidin. Raivoissaan Tony hyökkää Diazien autoliikkeeseen ja pilkkoo ganstereita moottorisahalla, myös Diazit. Tony ostaa paljon yrityksiä, kuten Babylon-klubin. Tony onnistuu varastamaan Gaspar Gomezin matkapuhelimen, johon Gaspar ja Sosa soittelevat jatkuvasti.


title: Scarface: The World Is Yours

text: Saatuaan tarpeeksi mainetta, Sandman-saarilla toimiva Sandman ottaa yhteyttä Tonyyn. Nacho Contreras, paikallinen huumepomo, joka oli osallisena Tonyn murhayrityksessä, omistaa tankkerin yhdellä saarista. Tonyn tuhottua Nachon joukot, Nacho hyppää laidan yli. Tony ampuu tätä tarkkuuskiväärillä jalkaan, ja hai syö hänet.


title: Scarface: The World Is Yours

text: Tony puhuu satamapäällikölle, joka kertoo, että Nachon miehet aikovat räjäyttää toisen tankkerin, joka seilaa ulapalla. Tässä tankkerissa on satoja kiloja kokaiinia. Tony hyökkää helikopterilla laivalle ja purkaa pommit. Tapettuaan kapteenin Tonylle selviää, että ruumassa on myös laittomia siirtolaisia. Tony lupaa heille töitä, jos he ohjaisivat aluksen satamaan. Tony ostaa uusia yrityksiä, joiden joukossa on muun muassa Sun Ray Hotel, elokuvan kuuluisan moottorisahakohtauksen näyttämö.


title: Scarface: The World Is Yours

text: Lopulta Tony päättää matkustaa Boliviaan, tappaakseen Sosan, Gaspar Gomezin ja Sheffieldin. Sheffield on kiero asianajaja, joka petti Tonyn. Taistelusta tulee pitkä ja verinen. Lopussa Tony ja Sosa ovat vastakkain. Tony selviää kaksintaistelun voittajaksi ja vahvimmaksi huumekeisariksi. Loppukohtauksessa Tony on kylvyssä yhden tyttöystävänsä kanssa katsomassa uutisia. Pelin viimeiset sanat ovat: ”Say goodnight to the bad guy!”


title: Dragon Models Limited

text: Dragon Model Limited (DML) on hongkongilainen pienoismallien valmistaja. Yhtiö on perustettu vuonna 1987, ja se keskittyy lähinnä 1:35 -mittakaavan sotilasajoneuvoihin ja figuureihin. Yhtiö valmistaa myös 1:6 -mittakaavan toimintahahmoja.


title: Uusplatonismi ja gnostilaisuus

text: Uusplatonismi ja gnostilaisuus kehittyivät osaksi samaan aikaan 200- ja 300-luvuilla jaa., ja kumpikin on saanut vaikutteita Platonin kirjoituksista ja platonismista. Tämän vuoksi niiden välillä on ollut myös erilaisia yhteyksiä puolin ja toisin. Jotkut uusplatonistit ovat myös vastustaneet gnostilaisuutta kirjoituksissaan.


title: Uusplatonismi ja gnostilaisuus

text: Uusplatonismi sai muotonsa ennen kaikkea Plotinoksen vaikutuksesta. Tämä esitti saaneensa oppinsa aleksandrialaiselta Ammonios Sakkakselta. Uusplatonistit katsoivat olevansa yksinkertaisesti ”platonilaisia”, mutta halusivat toisaalta erottua joistakin heitä edeltäneistä platonilaisista, kuten Arkesilaoksesta ja Uudesta Akatemiasta.


title: Uusplatonismi ja gnostilaisuus

text: Gnostilaisuus puolestaan on nykyisten tutkijoiden antama nimitys joukolle ensimmäisten vuosisatojen uskonnollisia liikkeitä, joista osa katsoi olevansa osa kristinuskoa. Tutkijat ovat olleet osittain erimielisiä siitä, mitä ryhmiä termin alle tulisi lukea. Joskus siihen luetaan vain sellaisia uskonnollisia ryhmiä kuin setiläiset, jotka ovat saattaneet käyttää sitä nimityksenä itsestään. Joskus termiä käytetään laajemmin, ja mukaan luetaan samankaltaisia ryhmiä, kuten Basilideen ja Valentinoksen seuraajat tai myöhemmät paulikiaanit.


title: Uusplatonismi ja gnostilaisuus

text: Platonismi kävi läpi neljä pääkehitysvaihetta antiikin aikana. Nämä olivat Vanha Akatemia, Uusi Akatemia, keskiplatonismi ja uusplatonismi. Antiokhos Askalonlainen, joka toimi Platonin Akatemian johdossa vuodesta 79/78 eaa., palasi Uuden Akatemian akatemialaisesta skeptisismistä takaisin Vanhan Akatemian dogmaattisempaan Platonin tulkintaan. Hän katsoi, etteivät platonilaiset "ideat" olleet transsendentteja vaan läsnä olevia ajatteleville mielille (mukaan lukien Jumalan mieli). Tällainen näkemys ja siihen liittyvät tulkinnat demiurgista ("Timaios"-dialogin luojajumala) ja maailmansielusta ("Timaioksen" ajatus siitä, että aineellinen maailma on elävä sielullinen olento) tarjosivat pohjan myöhemmille keskiplatonisteille, kuten Filonille, ja muille platonisteille, kuten Plutarkhokselle, Numeniokselle ja Albinokselle ja vaikuttivat merkittävästi uusplatonismin ja gnostilaisuuden tulkintoihin platonilaisuudesta. Tämän lisäksi myös uuspythagoralaisuus näyttää vaikuttaneen sekä uusplatonismiin että gnostilaisuuteen.


title: Uusplatonismi ja gnostilaisuus

text: Keskiplatonismi ja uuspythagoralaisuus näyttävät vaikuttaneen myös Basilideehen ja hermeettiseen perinteeseen, jotka ovat vaikuttaneet edelleen valentinolaisuuteen. Nag Hammadin teksteihin kuuluikin myös katkelmia Platonin teoksista, ja kirkkoisä Irenaeus väitti, että karpokraatit kunnioittivat Pythagoraan, Platonin ja Aristoteleen kuvia Jeesuksen kuvien lisäksi.


title: Uusplatonismi ja gnostilaisuus

text: Plotinos kehitti 200-luvulla platonismia suuntaan, jota nykyiset tutkijat pitävät kokonaan uutena liikkeenä, uusplatonismina, vaikkakin Plotinos itse katsoi opetustensa olevan yhteensopivia Vanhan Akatemian ja keskiplatonismin kanssa. Plotinos vaikuttaa saaneen gnostilaisuudesta ainoastaan sen verran vaikutteita, että kirjoitti poleemisia kirjoituksia gnostilaisia vastaan. Porfyrios järjesti nämä "Enneadeiksi" 2.9 (joka tunnetaan nimellä ”Gnostilaisia vastaan”, koko nimeltään ”Niitä vastaan, jotka katsovat maailmankaikkeuden luojan ja maailmankaikkeuden itsensä olevan pahoja”), 3.8, 5.5 ja 5.8. Myöhemmät uusplatonistit ovat saattaneet saada enemmän vaikutteita gnostilaisuudesta.


title: Uusplatonismi ja gnostilaisuus

text: Gnostilaisuuden alkuperä on edelleen hämärän peitossa ja tutkijat ovat siitä hyvin erimielisiä, mutta gnostilaiset suuntaukset ovat todennäköisesti saaneet vaikutteita paitsi juutalaisuudesta myös Platonilta, keskiplatonismista ja uuspythagoralaisuudesta. Tämä vaikuttaa pätevän sekä setiläisiin että valentinolaisiin gnostilaisiin. Jos erilaisia setiläisiä kirjoituksia verrataan aikajärjestyksessä sen mukaan, missä järjestyksessä ne oletetaan kirjoitetuksi, vaikuttaa siltä, että myöhemmät tekstit ovat alkaneet saada enemmän vaikutteita platonismista. Varhaisimmat kirjoitukset, kuten "Aadamin ilmestys", vaikuttavat olevan kristinuskoa edeltäviä ja keskittyvät juutalaisen Raamatun Setiin. Nämä varhaiset setiläiset ovat saattaneet olla sama ryhmä kuin ofilaiset tai Filonin mainitsema minuth-lahko. Myöhemmät setiläiset kirjoitukset, kuten "Zostrianos" ja "Allogenes", hyödyntävät varhaisempia setiläisiä kirjoituksia, mutta yhtä lailla myös suurta joukkoa tuon ajan platonismin filosofisia käsitteitä ilman kristillistä sisältöä. Muun muassa "Allogeneen" oppi "kolmivoimaisesta yhdestä" on sama kuin Porfyrioksen nimiin laitetussa "Parmenides"-kommentaarissa (fragmentti XIV) ja joka voidaan löytää myös Plotinoksen "Enneadista" 6.7, 17, 13-26. 200-luvulla kuitenkin sellaiset uusplatonilaiset kuin Plotinos, Porfyrios ja Amelios hyökkäsivät kaikki setiläisiä vastaan.


title: Uusplatonismi ja gnostilaisuus

text: Näin vaikuttaa siltä, kuin setiläisyys olisi saanut alkunsa esikristillisenä synkretistisenä perinteenä, joka yhdisteli egyptiläistä pakanuutta, hellenististä filosofiaa ja juutalaisia ajatuksia, ja otti mukaansa platonilaisia ja kristillisiä piirteitä kasvaessaan. Lopulta sekä kristinusko että platonismi hylkäsivät sen ja kääntyivät sitä vastaan. Professori John D. Turner on sitä mieltä, että tämä kahdesta suunnasta tullut hyökkäys sai aikaan sen, että setiläisyys hajosi useiksi pieniksi ryhmiksi. Näitä olivat audianistit, borboriitit ja arkhontiki sekä mahdollisesti myös fibioniitit, stratiotiki ja sekundiaanit.


title: Uusplatonismi ja gnostilaisuus

text: Gnostilaisuus lainasi paljon ajatuksia ja käsitteitä platonismista. Näihin kuuluvat sellaiset käsitteet kuin "hypostaasi" (todellisuus, olemassaolo, olemus, persoona), "ousia" (olemus, ydin, substanssi) ja "demiurgi" (”käsityöläinen”, luojajumala). Hyviä esimerkkejä platonilaisia käsitteitä hyödyntävästä gnostilaisesta kirjallisuudesta ovat "Hallitsijoiden olemus" ja "Kolmimuotoinen Protennoia" ("Kolmimuotoinen alkuajatus").


title: Uusplatonismi ja gnostilaisuus

text: Gnostilaiset hahmottivat maailman synnyn emanaationa eli eräänlaisena virtaamisena, säteilynä tai itserefleksiona yhdestä korkeimmasta jumaluudesta, Yhdestä. Samoin ihmisen mystinen henkinen kohoaminen takaisin jumalan puoleen perustuu Platonin "Pitoihin". Plotinos kehitteli kumpaakin ajatusta edelleen "Enneadeissaan". Jumalalliset monadit, dyadit, triadit, tetradit ja ogdoadit puolestaan liittyvät läheisesti uuspythagoralaiseen olevan matematisointiin, joka oli tyypillistä myös Platonin myöhäisajattelulle. "Allogeneen" ”Kolmivoimaisen yhden” kolminaisuus, jonka voimat koostuvat olemassaolon, elämän ja mielen modaliteeteista, peilautuvat läheisesti uusplatonilaiseen oppiin siitä, kuinkä Äly emanoitui Yhdestä kolmen vaiheen, Olemassaolon, Elämän ja Älyn ("nous"), kautta. Kummatkin näkemykset painottavat negatiivisen teologian roolia, ja gnostilaiset näkemykset jumalan lausumattomuudesta ovat usein kaikuja platonilaisesta ja uusplatonilaisesta ajatuksesta, jonka mukaan Yksi tai Hyvä (Hyvän muoto eli idea) ovat lausumattomia, mikä oli tyypillistä myös Filonille.


title: Uusplatonismi ja gnostilaisuus

text: Gnostilaisuudessa ja uusplatonismissa oli kuitenkin myös merkittäviä filosofisia eroja. Gnostilaiset painottivat magiaa ja rituaaleja tavalla, jota uusplatonilaiset Plotinos ja Porfyrios olisivat pitäneet sopimattomana, vaikkakaan tämä ei välttämättä päde myöhempiin uusplatonilaisiin, kuten Iamblikhokseen. Tärkein syy siihen, miksi Plotinos vastusti tuntemiaan gnostilaisia, oli kuitenkin se, että he hylkäsivät demiurgin ja aineellisen maailman hyvyyden ja katsoivat sen sijaan demiurgin olleen paha ja erehtyneen luomistyössään synnyttäen virheellisen ja pahan aineellisen maailman, joka oli sielujen vankila. Plotinos syytti gnostilaisia demiurgin panettelusta ja sanoi, että jos gnostilaiset kerta näkivät tämän maailman vankilana, he olivat milloin tahansa vapaita tekemään itsemurhan siitä vapautuakseen. Nämä Plotinoksen syytteet tuntuvat pitävän paikkansa joistakin pääosin setiläisistä Nag Hammadista löydetyistä teksteistä, mutta jotkut, kuten monet valentinolaiset kirjoitukset sekä "Kolmiosainen tutkielma", katsoivat maailman ja demiurgin olevan hyviä.


title: Jorma Lempinen

text: Jorma Kalevi Lempinen (s. 28. huhtikuuta 1946, Joensuu) on suomalainen rehtori ja koulualan vaikuttaja. Hän oli rehtorina Jyväskylän Lyseon lukiossa vuodesta 1984 ja lukion IB-linjalla sen perustamisvuodesta 2001 vuoteen 2010 saakka, jolloin Lempinen jäi eläkkeelle.


title: Jorma Lempinen

text: Lempinen on ollut Suomen Rehtorit ry:n puheenjohtaja vuosina 1999–2007 (kunniapuheenjohtaja 25. tammikuuta 2008 alkaen) sekä Euroopan rehtorijärjestön ESHA:n (European School Heads Association) pääsihteeri vuosina 2004–2007. Maailman rehtorijärjestössä ICP:ssä (International Confederation of Principals) hän on ollut neuvoston jäsen vuodesta 1997. Lempinen on toiminut useissa opetusalan työryhmissä ja neuvottelukunnissa. Hänelle myönnettiin kouluneuvoksen arvonimi 1998. Lempinen valittiin Viro-säätiön hallituksen puheenjohtajaksi vuonna 1999. Opetushallitus myönsi hänelle Cygnaeus-palkinnon keväällä 2010.


title: Jorma Lempinen

text: Jorma Lempinen kirjoitti ylioppilaaksi Lievestuoreen yhteiskoulusta 1965 ja valmistui filosofian kandidaatiksi Jyväskylän yliopistosta 1969. Hän toimi yliopiston historian laitoksessa tuntiopettajana 1971–73. Vuodet 1973–84 hän oli Hankasalmen lukion rehtorina. Lempinen oli mukana tekemässä lukion oppikirjasarjaa "Historian linjoja" 1970- ja 1980-luvuilla.


title: Juliana (Alankomaat)

text: Kuningatar Juliana ("Juliana Emma Louise Wilhelmina van Oranje-Nassau", 30. huhtikuuta 1909 – 20. maaliskuuta 2004) oli Alankomaiden kuningatar äitinsä kuningatar Vilhelmiinan vallasta luopumisesta 1948 alkaen kunnes itse antoi vallan tyttärelleen Beatrixille vuonna 1980. Vuosina 1980–2004 hän oli Alankomaiden kuningataräiti.


title: Juliana (Alankomaat)

text: Juliana kävi alakoulua yhdessä muutamien muiden lasten kanssa, mutta suoritti yläkoulun yksityisopetuksessa, koska Alankomaiden perustuslain mukaan hänen oli oltava valmis tarvittaessa nousemaan valtaistuimelle 18 vuotta täytettyään. Täysi-ikäistyttyään ujo prinsessa nimitettiin valtioneuvoston jäseneksi, mutta hän jatkoi myös opintojaan Leidenin yliopistossa. Juliana meni naimisiin tammikuussa 1937 saksalaissyntyisen prinssi Bernhardin kanssa. Heille syntyi neljä tytärtä. Sodan aikana perhe oli maanpaossa Kanadassa ja Englannissa.


title: Juliana (Alankomaat)

text: 1948 Juliana toimi äitinsä sijaishallitsijana, kun tämä oli terveydellisistä syistä työkyvyttömänä. Levottomuudet siirtomaissa vähensivät Vilhelmiinan kansansuosiota, ja hän päätti siirtää vallan Julianalle. Kuningattarena Juliana oli maanläheinen, ajeli polkupyörällä ja halusi alamaistensa puhuttelevan häntä "rouvaksi". 1990-luvulta alkaen Juliana kärsi dementiasta, jonka arveltiin liittyvän Alzheimerin tautiin. Hän kuoli maaliskuussa 2004 keuhkokuumeen aiheuttamiin komplikaatioihin.


title: Michel Hidalgo

text: Michel Hidalgo (s. 22. maaliskuuta 1933 Leffrinckoucke, Nord, Ranska) on ranskalainen jalkapallovalmentaja ja entinen pelaaja. Hidalgo voitti pelaajana kolme Ranskan mestaruutta. Suurin saavutus Hidalgon uralla on Euroopan mestaruus vuodelta 1984, jonka hän saavutti Ranskan maajoukkueen päävalmentajana.


title: Michel Hidalgo

text: Pelaajana:Valmentajana:PelaajanaValmentajana


title: Hallitsijoiden olemus

text: Hallitsijoiden olemus on gnostilainen kirjoitus, joka tunnetaan Nag Hammadin kirjastosta. Kirjoitus on koptinkielinen ja se on kirjoitettu noin vuonna 350. Se perustuu kuitenkin todennäköisesti toiselta vuosisadalta peräisin olevaan kreikankieliseen alkutekstiin.


title: Hallitsijoiden olemus

text: "Hallitsijoiden olemus" tulkitsee Ensimmäisen Mooseksen kirjan luomis- ja syntiinlankeemuskertomuksia gnostilaisessa valossa. Gnostilaisen luomismyytin mukaisesti luojajumala vertautuu pahaan demiurgiin. Kirjoitus voidaan jakaa kahteen osaan. Ensimmäinen osa tulkitsee Raamatun kertomuksia uudelleen lainaamalla Vanhaa testamenttia ja esittämällä niihin oman tulkintansa. Toinen osa on dialogi, jossa taivaallinen ilmoittaja ja ilmoituksen vastaanottaja keskustelevat maailman alkuperästä ja ihmisen pelastuksesta. Kirjoittaja on tuntenut kristillisiä kirjoituksia, koska hän lainaa apostoli Paavalin kirjeitä.


title: M/S SNAV Campania

text: M/S SNAV Campania () on Snav S.p.A omistama ro-ro-rahtialus. Alus on rakennettu vuonna 1981 Flender Werft A.G. -nimisellä telakalla, Lyypekissä, Saksassa. Kuollutta painoa aluksella on 11 000 tonnia. Aluksen jääluokitus on 1A, eli se pystyy useimmissa jääolosuhteissa kulkemaan yksin. "Finlandia" on rekisteröity Saksan lipun alle ja sen kotisatama on Rostock. Alus meni huhtikuussa 2009 Tunisiaan.


title: M/S SNAV Campania

text: 27. maaliskuuta 1981 alus laskettiin vesille. Saman vuoden elokuussa se luovutettiin Finnlinesin tytäryhtiö Poseidon Schiffahrt OHG:n omistukseen, joka rekisteröi aluksen Saksan lipun alle. Kotisatamaksi tuli Lyypekki. Tuolloin alus oli nimeltään "Transfinlandia". 23. elokuuta alus aloitti Poseidon-Finncarriersin liikenteessä, välillä Helsinki–Lyypekki. Toukokuun alussa 1996 Transfinlandia ajoi karille Kotkassa. 6. toukokuuta alus saapui korjaustöitä varten Gdańskiin, Puolaan. Kesäkuun alussa laiva palasi takaisin Suomen ja Saksan välille. 6. helmikuuta 2003 alus siirtyi reitille Lyypekki–Mukran–Pietari.


title: M/S SNAV Campania

text: 19. marraskuuta 2003 Transfinlandia siirtyi KS Fearnley Finance & Tudorin (Wilhelmsen) haltuun ja Norjan lipun alle. Samana päivänä Finnlines vuokrasi aluksen. Joulukuussa alus sai nykyisen nimensä: "Finlandia". 10. toukokuuta 2004 alus siirtyi linjalle Lyypekki–Mukran–Baltijsk–Pietari–Helsinki. 3. tammikuuta 2005 Finlandia aloitti Lyypekin ja Kotkan välisen liikenteen. Pian tämän jälkeen, 10. tammikuuta alus siirtyi reitille: Lyypekki–Pietari–Kotka–Rostock.


title: M/S SNAV Campania

text: Lokakuussa 2005 alus siirtyi reitille Lyypekki–Sassnitz–Pietari–Kotka. 28. marraskuuta 2006 Finlandia siirtyi nykyisen omistajansa, Finland RoRo KS:n, haltuun ja Saksan lipun alle. Alus lähti 3. huhtikuuta 2009 kohti Tunisiaa.


title: Vivienne Westwood

text: Vivienne Isabel Westwood (alkuperäiseltä nimeltään Vivienne Isabel Swire, s. 8. huhtikuuta 1941 Derbyshire, Englanti) on englantilainen muotisuunnittelija, jonka katsotaan olevan yksi tärkeimmistä provokatiivisen punk-muodin luojista ja kehittäjistä. Westwood on edelleen aktiivinen suunnittelija, joka on viime vuosina saanut tunnustusta esimerkiksi kuningatar Elisabetilta. Hän voitti parhaan brittiläisen muotisuunnittelijan palkinnon vuosina 1990 ja 1991.


title: Vivienne Westwood

text: Westwoodilla on neljä pääbrändiä: Vivienne Westwood Gold Label, Vivienne Westwood Red Label, Anglomania ja Vivienne Westwood Man.


title: Vivienne Westwood

text: Westwood aloitti uransa myymällä itse suunnittelemiaan vaatteita Malcolm McLarenin kaNSSA perustamassaan "Let It Rock" -vaatekaupassa Lontoossa vuonna 1971. Muutosten ja kokeilujen jälkeen kaupan nimeksi vaihtui vuonna 1974 "Sex". Se tuli tunnetuksi punkkareiden suosikkina myyden vaatteita, jotka tultaisiin muistamaan punk-tyylin klassisina elementteinä. Vuonna 1976 Westwood sai lisää kuuluisuutta, kun hänen silloinen kumppaninsa, Sex Pistols -yhtyeen manageri McLaren, puki yhtyeen jäsenet Westwoodin tekemiin – ei kuitenkaan suunnittelemiin – asuihin.


title: Vivienne Westwood

text: Ensimmäisen catwalk-kokoelmansa Westwood julkisti Lontoossa vuonna 1981. Kokoelman nimi oli "Pirate", ja sen sisältämät asut yhdistivät punk-muodin perinteisiin räätälöintitekniikoihin. Ajan myötä Westwood siirtyi katumuodin puolelta enemmän haute coutureen. Ensimmäisen miestenvaatekokoelmansa Westwood julkisti vuonna 1990.


title: Vivienne Westwood

text: Westwood suunnitteli brittiläiselle kansalaisoikeusryhmä Libertylle t-paitoja ja vauvanvaatteita sloganilla ”I AM NOT A TERRORIST, please don’t arrest me” (”en ole terroristi, ole hyvä äläkä pidätä minua”). Westwood on myös tehnyt yhteistyötä kenkiä valmistavan Nine Westin kanssa. Hän suunnitteli heille kenkiä vuonna 2006. Lisäksi Westwood on suunnitellut hajuvesiä kuten "Boudoir", silmälaseja ja koruja.


title: Ștefan Kovács

text: Ștefan Kovács (romaniaksi:Ștefan Covaci) (2. lokakuuta 1920 – 12. toukokuuta 1995) oli romanialainen jalkapallovalmentaja ja keskikenttäpelaaja.


title: Ștefan Kovács

text: Kovács aloitti valmennusuransa Steaua Bukarestin valmentajana 1967. Romanialaisseurassa hän voitti yhden Romanian liigamestaruuden ja kolme cup-mestaruutta.


title: Ștefan Kovács

text: 1971 Kovacs seurasi AFC Ajaxin valmentajana legendaarista Rinus Michelsiä. Kovacs jatkoi Ajaxissa Michelsin kehittelemää "totaalinen jalkapallo" -taktiikkaa.


title: Ștefan Kovács

text: Kovacsin alaisuudessa Ajax oli menestyksekäs. 1972 joukkue voitti Euroopan Cupin, Alankomaiden mestaruuden ja cupin sekä Intercontinental Cupin. 1973 Ajaxin palkintokaappiin lisättiin Euroopan cupin voitto ja Alankomaiden mestaruus.


title: Ștefan Kovács

text: Kovacs jätti Ajaxin 1973 ja siirtyi Ranskan jalkapallomaajoukkueen päävalmentajaksi. Hän jätti Ranskan 1975 ja palasi Romaniaan, jossa valmensi myös maajoukkuetta. Tämän jälkeen hän valmensi vielä kreikkalaisen Panathinaikoksen Kreikan cup-mestaruuteen ja ranskalaisen AS Monacon Ranskan cup-mestaruuteen.


title: Ștefan Kovács

text: Kovacs kuoli 12.toukokuuta 1995 74-vuotiaana.


title: Balenciaga

text: Balenciaga on espanjalainen muotitalo, jonka perusti muotisuunnittelija Cristóbal Balenciaga vuonna 1919 Espanjan San Sebastiánissa. Vuonna 1937 hän siirttyi Espanjan poliittisen tilanteen takia toimimaan Pariisissa. Balenciaga tuli tunnetuksi yhtenä ajan arvostetuimmista muotitaloista naisellisten ja modernien vaatteittensa vuoksi.


title: Balenciaga

text: Nuori muotitaiteilija Nicolas Ghesquière tuli Balenciagalle 1990-luvun puolivälissä ja onnistui vuosituhannen vaihteen jälkeen nuorentamaan ja parantamaan Balenciagan mallistoja ja merkkimielikuvaa.


title: Balenciaga

text: Nykyisin muotitalon omistaa Gucci Group, ja vuodesta 2012 pääsuunnittelijanana on toiminut San Franciscossa syntynyt yhdysvaltalainen Alexander Wang.


title: Cristóbal Balenciaga

text: Cristóbal Balenciaga Eisaguirre (21. tammikuuta 1895 Getaria, Baskimaa, Espanja – 23. maaliskuuta 1972 Valencia, Espanja) oli espanjalais-baskilainen muotisuunnittelija.


title: Cristóbal Balenciaga

text: Balenciaga avasi nimeään kantavan muotitalon vuonna 1937 Pariisiin. Hän tuli tunnetuksi veistoksellisista ja modernin naisellisista vaatteistaan. Balenciaga sulki muotitalonsa vuonna 1968, koska vastusti valmisvaate-ideaa, joka oli juuri esitelty Pariisissa. Muotitalo kuitenkin avattiin myöhemmin uudelleen, ja sen nykyinen pääsuunnittelija on Demna Gvasalia. Ennen Gvasaliaa taiteellisena johtajana toimi Alexander Wang. Nykyisin Louis Vuittonin pääsuunnittelijana toimiva Nicolas Ghesquière toimi ennen Wangia Balenciagan muotitalon taiteellisena johtajana.


title: Kolmimuotoinen Protennoia

text: Kolmimuotoinen Protennoia on setiläinen gnostilainen kirjoitus, joka tunnetaan pelkästään Nag Hammadin kirjastosta. Kirjoituksen nimi tarkoittaa ”Kolmimuotoista alkuajatusta”. Vaikuttaa siltä, että siihen on jossain vaiheessa liitetty setiläisiä ajatuksia, vaikka se on alun perin ollut jonkun toisen gnostilaisen lahkon kirjoittama.


title: Kolmimuotoinen Protennoia

text: Kirjoitus muistuttaa "Johanneksen salaista kirjaa". Sen uskotaan olevan samoin peräisin toisen vuosisadan puolesta välistä. Kirjoitus muistuttaa myös Johanneksen evankeliumia, erityisesti kirjoitusten alkuosilta, vaikkakin Johanneksen evankeliumi suuntautuu gnostilaisuutta vastaan, hyödyntäen gnostilaisten omaa kieltä näitä vastaan.


title: Kolmimuotoinen Protennoia

text: Kirjoitus esitetään niin kuin Jumala, ”kolmimuotoinen alkuajatus”, olisi itse kirjoittanut sen. Luoja kuvaa ensimmäisessä persoonassa kosmologiaa, luomista ja doketistista Jeesus-näkemystä. Useimpien gnostilaisten kirjoitusten tavoin se on äärimmäisen mystillinen, ja kuvaus ensimmäisessä persoonassa vain lisää sen mystisyyttä.


title: Kolmimuotoinen Protennoia

text: Mysteeriuskontojen tapaan gnostilaisuus sisälsi salaisia opetuksia, ja kaikkia kirjoituksia ei ollut tarkoitettu niiden luettaviksi, jotka eivät olleet suorittaneet initiaatioriittejä. "Kolmimuotoinen Protennoia" vaikuttaa olevan kirjoitettu korkeamman tason initioiduille. Yhdessä osassa kirjoitusta Jumala sanoo: "”Katso! Paljastan sinulle salaisuuteni, koska olet toverini ja veljeni, ja tulet tietämään ne kaikki”". Seuraavat viisi riviä kirjoituksesta puuttuvat, ja tunnettu teksti jatkuu: "”Kerroin kaiken salaisuuksistani”". On mahdollista, että kyseiset viisi riviä ovat puuttuneet aina, eli niitä ei ole koskaan kirjoitettukaan, jolloin niiden puuttuminen on ollut osa kirjoituksen opetusta.


title: Pepperoni

text: Pepperoni tarkoittaa italialais-yhdysvaltalaista mausteista salamimakkaraa. Siihen käytetään naudan- ja vasikanlihaa sekä porsaanlihaa. Pepperoni on eteläitalialaisten salamimakkaroiden myöhempi kehitelmä. Sitä käytetään usein pizzan täytteenä.


title: László Bölöni

text: László Bölöni (romaniaksi: "Ladislau", s. 11. maaliskuuta 1953) on romanianunkarilainen jalkapallovalmentaja ja entinen pelaaja. Kesästä 2017 lähtien hän on valmentanut belgialaista Royal Antwerpia.


title: László Bölöni

text: Peliurallaan Bölöni pelasi 406 ottelua romanialaisen ASA Târgu Mureșin paidassa vuosina 1970–1984. Hän pelasi kotimaassaan myös FC Steaua Bukarestissa kolme kautta voittaen kolmen Romanian mestaruuden lisäksi Euroopan cupin kaudella 1985–1986. Bölöni pelasi finaalissa täydet minuutit ja oli Mikal Majarun ohella toinen epäonnistuja rangaistuspotkukilpailussa.


title: László Bölöni

text:
Bölöni jätti Steauan 1987 ja siirtyi Belgiaan. Hän pelasi kevätkauden Racing Jet Brysselissä siirtyen sitten Ranskaan ja US Créteil-Lusitanos'n paitaan. Bölöni päätti pitkän peliuransa kauteen 1991–1992 US Orléansissa. Hän edusti myös Romanian maajoukkuetta 108 ottelussa tehden 25 maaottelumaalia. Bölöni oli mukana Romanian joukkueessa EM-kisoissa 1984.
Bölöni aloitti valmennusuransa AS Nancy-Lorrainessa 1992 apulaisvalmentajana. 1994 hän siirtyi seuran päävalmentajaksi toimien tehtävässä kuusi vuotta. Tuona aikana seura voitti Division 2:den kaudella 1997–1998 ja nousi liigaan. Seuran pudottua takaisin Division 2:een kauden 1999–2000 päätteeksi Bölöni jätti tehtävänsä.


title: László Bölöni

text: Kesällä 2000 Bölöni siirtyi Romanian jalkapallomaajoukkueen päävalmentajaksi. Hän toimi tehtävässä vain vuoden verran siirtyen kesällä 2001 Sporting Lissabonin peräsimeen. Portugalilaisseurassa Bölöni voitti debyyttikaudellaan tuplamestaruuden. Kausi 2002–2003 sujui heikommin ja Bölöni saikin liigan kolmossijaan päättyneen kauden jälkeen potkut tehtävistään. Hänen aikanaan Sportingissa nousivat ykkösjoukkueen kokoonpanoon sellaiset nuoret tähdet kuin Cristiano Ronaldo, Ricardo Quaresma ja Hugo Viana.


title: László Bölöni

text: Kesällä 2003 Bölöni palasi Ranskaan ja siirtyi Stade Rennes'n päävalmentajaksi. Kaudella 2004–2005 Bölöni johdatti seuran sen liigahistorian parhaimpaan sijoitukseen (4:s). Hän jätti seuran toukokuussa 2006 siirtyen AS Monacon päävalmentajaksi. Ura Monacossa jäi kuitenkin lyhyeksi Bölönin saatua potkut kehnon alkukauden jälkeen jo lokakuussa 2006.


title: László Bölöni

text:
Huhtikuussa 2007 Bölöni siirtyi Arabiemiirikuntiin Al-Jazira Clubin päävalmentajaksi. Hän palasi Eurooppaan kesäkuussa 2008, kun Belgian mestaruuden edelliskaudella voittanut Standard Liège palkkasi hänet päävalmentajakseen.
Bölönin johdolla Standard puolusi mestaruuttaan kunnialla ja uusi sen jännittävien vaiheiden kautta. Tasainen kausi huipentui mestaruusfinaaleihin RSC Anderlechtia vastaan, sillä seurat olivat tasapisteissä varsinaisen liigan päätyttyä. Kaksiosaisessa finaaliottelussa Bölönin luotsaama Standard oli parempi maalein 2–1.


title: László Bölöni

text: Kaudella 2009–2010 mestaruutta puolustanut Standard ei kuitenkaan pysynyt RSC Anderlechtin ja kumppanien vauhdissa. Lopulta romanialaisvalmentaja sai potkut helmikuussa 2010 Standardin majaillessa liigassa kuudentena, 19 pistettä Anderlechtin perässä.


title: László Bölöni

text: Toukokuussa 2010 Bölöni siirtyi arabiemiraattilaisen Al-Wahda Clubin päävalmentajaksi. Pesti seurassa jäi kuitenkin lyhyeksi, sillä Bölöni sai potkut jo syyskuussa 2010. Seurajohto perusteli päätöstään tyytymättömyydellä Bölönin mahdollisuuksiin täyttää johdon vaatimukset ja tavoitteet.


title: László Bölöni

text: Tammikuun alussa 2011 Bölöni palasi valmennustehtäviin Ranskan Ligue 1:n toiseksi viimeiseksi juuttuneen RC Lensin päävalmentajana. Hän ei onnistunut nostamaan Lensiä pois tuolta sijalta, vaan tuloksena oli putoaminen pääsarjasta. Kauden jälkeen Bölöni sai tehdä tilaa Jean-Louis Garcialle.


title: László Bölöni

text: Pian Lensistä lähtönsä jälkeen Bölöni siirtyi kaksivuotisella sopimuksella kreikkalaisseura PAOKin peräsimeen. Bölönin johdolla PAOK sijoittui kaudella 2011/12 liigassa kolmanneksi. Romanialainen jätti kuitenkin seuran kauden jälkeen, kun hän ei suostunut seuran vaaimuksiin palkan alentamisesta.


title: László Bölöni

text: Kesäkuussa 2012 Bölönistä tuli qatarilaisen Al-Khorin päävalmentaja. Romanialaisen johdolla Al-Khor pelasi keskinkertaisesti sijoittuen Qatarin liigassa parhaimmillaan seitsemänneksi. Kesällä 2015 hän jätti seuran ja siirtyi saudiarabialaisen Ittihadin päävalmentajaksi. Heikkojen tulosten vuoksi Bölöni sai potkut marraskuun lopussa 2015.


title: László Bölöni

text: Kesällä 2017 Bölöni palasi valmennustehtäviin Belgian liigaan nousseen Royal Antwerpin päävalmentajana.


title: Roundhay Garden Scene

text: Roundhay Garden Scene on vuonna 1888 valmistunut Louis le Princen lyhytelokuva, jota pidetään maailman ensimmäisenä säilyneenä elokuvana. Filminpätkä kestää vain kaksi sekuntia.


title: Roundhay Garden Scene

text: Louis le Princen pojan Adolphen mukaan elokuva kuvattiin Oakwood Grange Roadilla, Roundhayssa, Leedsissä, Englannissa 14. lokakuuta 1888. Elokuvassa näkyvät Adolphe le Prince, Sarah Whitley, Joseph Whitley ja Harriet Hartley kävelemässä ja nauramassa puutarhassa. Louis le Princen anoppi Sarah Whitley kuoli kymmenen päivää myöhemmin.


title: Nicolas Ghesquière

text: Nicolas Ghesquière (s. 9. toukokuuta 1972 Comines) on ranskalaisen Louis Vuittonin muotitalon pääsuunnittelija.


title: Nicolas Ghesquière

text: Ghesquière halusi muotisuunnittelijaksi jo nuorena, ja toimi jo teini-iässä harjoittelijana Agnès B. -vaatemerkillä Pariisissa. 1990-luvun alussa hän työskenteli muotisuunnittelija Jean-Paul Gaultierin assistenttina, ja hieman myöhemmin siirtyi julkaisemaan itse suunnittelemiaan vaatteita freelancerina. 1990-luvun puolivälissä Ghesquière sai paikan Balenciagan muotitalosta, mutta hänen kokoelmansa talolle sai huomiota vasta vuonna 2001. Tämän jälkeen Ghesquièresta on tullut yksi pidetyimmistä tämän hetken muotisuunnittelijoista, ja Balenciagasta jälleen yksi seuratuimmista ranskalaisista muotitaloista. Keväällä 2014 Ghesquière siirtyi Louis Vuittonille. Yhdysvaltalainen aikakauslehti Time nimesi Ghesquièren 100 vaikutusvaltaisimman henkilön listalle vuonna 2005.


title: Varhaiset jääkaudet Pohjois-Amerikassa

text: Varhaiset jääkaudet Pohjois-Amerikassa olivat pleistoseenin kahta viimeistä suurta jäätiköitymisvaihetta (joiden nimet Amerikassa ovat Wisconsin- ja Illinois-jääkausi) edeltäneitä pleistoseeniajan jääkausia. Niitä kutsutaan joskus yhteisnimellä "esi-Illinois-jääkaudet" ("Pre-Illinoian"). Esi-Illinois-aika kesti yli kaksi miljoonaa vuotta ajanjaksolla 2,5–0,2 miljoonaa vuotta sitten, ja sen puitteissa jäätiköitymisiä on eritelty kymmenkunta, "Pre-Illinoian A":sta aina "Pre-Illinoian K":hon asti.


title: Varhaiset jääkaudet Pohjois-Amerikassa

text: Jääkausien tilliittien ja päätemoreenien ajoittaminen perustuu tunnettujen tulivuorenpurkausten tuhkakerrostumiin ja paleomagnetismiin. Aikaisemmin puhuttiin muun muassa Nebraska-, Afton-, Kansas- ja Yarmouth-jää- tai lämpökausista, nykyään puhutaan vain Esi-Illinois-jäätiköitymisvaiheista, joita on ollut ainakin seitsemän.


title: Lanvin

text: Lanvin on tunnettu ranskalainen muotitalo, jonka perusti muotisuunnittelija Jeanne Lanvin 1900-luvun alussa. Muotitalon nykyinen pääsuunnittelija on Alber Elbaz.


title: Lanvin

text: Jeanne Lanvinin vaatteiden suunnittelu alkoi oman tyttären vaatteista. Varakkaat ihmiset ihailivat niitä ja pyysivät samanlaisia omille lapsilleen. Pian Lanvin suunnitteli jo lasten äideille ja perusti 1909 liikkeen Pariisiin rue du Faubourg Saint-Honorélle. Hän liittyi alan järjestöön, ja siitä alkoi hänen uransa muotisuunnittelijana.


title: Lanvin

text: 1920-luvulla perustettiin myös kodinsisustus-, miestenvaate-, turkis- ja alusasumyymälöitä. Suurimman menestyksen saavuttivat kuitenkin hajuvedet, erityisesti Arpège-tuoksun lanseeraus 1927.


title: Lanvin

text: Vuonna 2009 Lanvinin vaatteet saapuivat Suomeen myyntiin, kun Via MonteNapoleone avasi ovensa Helsingin keskustaan.


title: Maailman henkisen omaisuuden järjestö

text:
Maailman henkisen omaisuuden järjestö ( lyh. OMPI; lyh. WIPO) on Yhdistyneiden kansakuntien erityisjärjestö. Henkisellä omaisuudella suojataan ihmisen luovuutta, keksintöjä ja taidetta. Tärkeimmät pääalueet ovat teollisoikeudet, tekijänoikeudet ja niitä lähellä olevat oikeudet.
WIPO:on kuuluu 187 jäsenvaltiota ja se hallinnoi 23 erillistä alan unionia. WIPO:n päämaja on Genevessä, Sveitsissä. Henkilökuntaa on runsaat 700 ja WIPO:n pääjohtajana on lokakuusta 2008 ollut australialainen Francis Gurry. Kansainvälisiä tarkkailijajärjestöjä WIPO:lla on yli 200.


title: Maailman henkisen omaisuuden järjestö

text:
Suomessa teollisoikeuksia hallinnoi patentti- ja rekisterihallitus ja tekijänoikeuksia opetusministeriö.
Tärkeimpänä kansainvälisesti Suomessa tekijänoikeutta suojaa WIPO:n ns. Bernin yleissopimus.
Suomen tekijänoikeuslainsäädäntöä yhteensovitettiin Suomessa esimerkiksi myös vuonna 2005 WIPO:ssa Suomen hyväksyttyjen sopimusten ja EU-direktiivien antaman tekijänoikeussuojan kanssa.


title: Miuccia Prada

text: Miuccia Prada (aiemmin Maria Bianchi; s. 10. toukokuuta 1949 Milano) on italialainen muotisuunnittelija, joka on työskennellyt koko uransa ajan Pradan muotitalossa.


title: Miuccia Prada

text: Pradan oli perustanut Milanossa hänen isänsä vuonna 1913. Tuolloin merkki keskittyi vain nahasta tehtyjen laukkujen ja asusteiden valmistamiseen. Miuccia Pradasta tuli talon pääsuunnittelija vuonna 1978, jota pidettiin omituisena, sillä hän oli muun muassa kommunistipuolueen jäsen, opiskelija ja naisten oikeuksien puolustaja. Vuonna 1985 muotimaailma kuitenkin kiinnostui hänestä hänen suunnittelemiensa mustien ja logottomien laukkujen myötä.


title: Miuccia Prada

text: Ensimmäisen valmisvaatekokoelmansa Prada julkaisi vuonna 1989, ja Pradan muotitalon pienempi merkki, Miu Miu perustettiin vuonna 1992. Prada palkittiin Council of Fashion Designers of America International-palkinnolla vuonna 1993, ja vuotta myöhemmin Pradan kokoelmia esiteltiin ensi kertaa New Yorkissa ja kauppa Lontooseen perustettiin. Nykyään Pradalla ja Miu Miulla on kaksi näytöstä vuodessa Milanossa.


title: Miuccia Prada

text: Miuccia Prada tapasi aviomiehensä ja yhtiökumppaninsa Patrizio Bertellin samoihin aikoihin tullessaan Pradan pääsuunnittelijaksi. Bertellin kanssa yhteistyössä Prada teki muoti-imperiumistaan kilpailijan muotimerkkejä omistavalle LVMH:lle, omistaen muun muassa Fendin, Helmut Langin, Jil Sanderin ja Azzedine Alaian muotitalot. Heidän vanhempi poikansa Lorenzo Bertelli on kansainvälisen tason ralliautoilija.


title: Balafon

text: Länsiafrikkalainen balafon eli balafoni on yksi perinteisistä afrikkalaisista ksylofonityyppisistä soittimista. Muita ovat esimerkiksi marimba ja kalimba.


title: Balafon

text: Balafonit ovat eri Afrikan maissa erikokoisia ja niiden viritykset vaihtelevat suuresti pentatonisesta (esimerkiksi Burkina Fason senufo-balafoni) heptatoniseen (esimerkiksi susujen ja mandinkojen guinealainen balafoni). Kielet veistellään tyypillisesti ruusupuusta ja kaikukoppina toimivat kalebassin, suomalaisittain pullokurpitsan kuoret. Balafonia soitetaan kahdella puunuijalla eli malletilla, joiden lyöntipääksi kierretään kautsu- eli raakakuminauhaa.


title: Balafon

text: Balafoni on tyypillinen muusikkosukujen soitin, jonka perinne siirtyy isältä pojalle. Soittimen taitajat opettelevat kymmenittäin traditionaalisia säestyskuvioita, joiden lomaan solisti soittaa soololausekkeita tukeutuen aina säestyssekvenssiin. Balafonin tunnettu historia ulottuu vuosisatojen taakse, ja kansan suussa sen syntyyn on tavattu liittää erilaisia legendoja. Erityisesti mandinkojen heimolle soittimella on suuri symbolinen arvo.


title: Prinsessa Mononoke

text: Prinsessa Mononoke () on japanilainen Studio Ghiblin piirroselokuva vuodelta 1997. Sen on ohjannut ja käsikirjoittanut Hayao Miyazaki.


title: Prinsessa Mononoke

text: Elokuvan nimi tulee susijumalan kasvattaman ihmislapsen, Sanin, kutsumanimestä, jota Rautakylän ihmiset käyttävät. Japanin kielen sana "mononoke" tarkoittaa ”ei-ihmisten”, toisin sanoen petojen, henkiä ja sana "hime" tarkoittaa prinsessaa. Osassa elokuvan maisemaa on käytetty maailmanperintökohteeksi julistetun japanilaisen Yakushiman saaren metsää, jossa kasvaa vähintään yli 2 000 vuotta (joidenkin arvioiden mukaan yli 6 000 vuotta) vanha jättiläistuija Jomonsugi (ympärysmitta 16,1 m). Tämä tuija esiintyy elokuvassa kodamojen ("kodama" tarkoittaa kaikua) eli puunhenkien emona.


title: Prinsessa Mononoke

text: Elokuva sijoittuu Muromachi-kaudelle (1336–1573) ja päähenkilö Ashitaka on emishikansaan kuuluva nuorukainen.


title: Prinsessa Mononoke

text: Elokuva on Ghiblin ensimmäisiä, jossa käytettiin käsinpiirretyn animoinnin apuna tietokoneita, etenkin voimakkaissa liikekohtauksissa.


title: Prinsessa Mononoke

text: Jättimäinen villisikademoni hyökkää emishien kylään. Päähenkilö Ashitaka (Yōji Matsuda) joutuu taistelemaan demonia vastaan ja tappamaan sen. Kamppailun aikana Ashitaka saa kirouksen, joka antaa hänelle yli-inhimilliset voimat, mutta tulee johtamaan ennen pitkää hänen kuolemaansa. Kylän viisaan naisen neuvosta Ashitaka lähtee länteen etsimään parannuskeinoa. Jonkin ajan kuluttua Ashitaka tapaa Jigon (Kaoru Kobayashi), vaeltavan munkin, joka kertoo hänelle, että hän saattaa löytää avun metsänhengeltä, joka vaeltaa jättimäisten eläinjumalten asuttamalla vuoristoseudulla. Alueella sijaitseva Rautakylä kaataa läheistä metsää tihenevään tahtiin saadakseen puuhiiltä rautahiekan sulattamiseksi ja kehittyneiden tuliaseiden tuottamiseksi. Sen vuoksi kaupunkilaisten ja eläinjumalten välillä syntyy vähän väliä kahakoita. Eläinjumalten joukkoon kuuluu muun muassa jättimäisiä susia, joiden mukana kulkee susien adoptoima ihmistyttö San (Yuriko Ishida), jota Rautakylän asukkaat kutsuvat ”prinsessa Mononokeksi”. Ashitaka löytää joen läheltä kaksi susien vahingoittamaa kaupunkilaista ja vie heidät takaisin Rautakylään. Matkalla sinne hän kulkee metsän halki ja näkee vilauksen metsänhengestä, joka on päivisin kirinin kaltainen olento ja öisin valtava daidarabotchi.


title: Prinsessa Mononoke

text: Rautakylässä Ashitaka saa kuulla siirtokunnan johtajalta, Lady Eboshilta (Yūko Tanaka), että tämä loi villisikademonin ampumalla yhtä villisikajumalista aseellaan. Vaikka Ashitaka järkyttyy paljastuksesta, hän saa myös tietää, että Rautakylä toimii pakopaikkana muinaisen Japanin yhteiskunnan hylkiöille, muun muassa naisille ja spitaalisille. Niinpä Ashitaka ei tunne, että hänellä olisi juurikaan syitä arvostella Eboshia. Sinä yönä San tunkeutuu Rautakylään tappaakseen Eboshin. Ashitaka puuttuu tapahtumien kulkuun ja käyttää kirouksen antamia voimiaan lopettaakseen Eboshin ja Sanin käymän kamppailun. Lähtiessään kylästä tajuton San mukanaan Ashitaka saa luodin rintaansa. Myöhemmin hän kuolee vammoihinsa. San vie Ashitakan metsänhengen luo, joka herättää nuorukaisen henkiin, muttei kuitenkaan poista kirousta tämän yltä. Metsän villisiat saapuvat paikalle villisikajumala Okkoton (Hisaya Morishige) johtamina hyökätäkseen Rautakylään, ja San lähtee villisikojen mukaan. Myös Eboshi valmistelee hyökkäystä ja lähtee metsään tuhotakseen metsänhengen. Jigo, joka paljastuu palkkionmetsästäjäksi, aikoo viedä metsänhengen pään keisarille, joka puolestaan lupaa suoda Rautakylälle vastapalvelukseksi paikallisten daimioiden suojelun.


title: Prinsessa Mononoke

text: Keisarilliset metsästäjät tuhoavat villisiat, ja Okkoto saa ylleen demonikirouksen eräästä luodista. Metsänhenki saapuu paikalle ja tappaa Okkoton. Eboshi kuitenkin ilmestyy esiin ja ampuu metsänhengen pään irti. Jigo sieppaa pään metsänhengen ruumiin muuttuessa ”järjettömäksi kuolemanjumalaksi”, joka alkaa tuhota kaikkea ympärillään etsiessään päätään. Ashitaka ja San jahtaavat Jigoa takaa ja onnistuvat saamaan pään takaisin ja palauttamaan sen metsänhengelle. Metsänhenki romahtaa järveen muuttaen maan vihreäksi ja parantaen kaikki spitaaliset sekä kirotut, mukaan lukien Ashitakan ja Sanin. Ashitaka ja San lähtevät eri teille jatkaakseen kumpikin aiempaa elämäänsä, mutta lupaavat tavata toisensa uudelleen. Ashitaka päättää jäädä Rautakylään auttaakseen sen jälleenrakennuksessa. Parannuksen tehnyt Eboshi lupaa tehdä kylästä entistä ”paremman”. Elokuva päättyy kodaman ilmestyessä takaisin elpyneeseen metsään.


title: Prinsessa Mononoke

text: "Helsingin sanomien" Nyt-liitteessä kolme kriitikkoa antoi "Mononokelle" pistekeskiarvon 4,0/5.


title: Apollonioksen ongelma

text: Apollonioksen ongelmassa on tarkoituksena löytää ympyrä, joka sivuaa kolmea kuviota, joista kukin voi olla piste, suora tai mielivaltainen ympyrä. Ongelma on saanut nimensä kreikkalaisesta matemaatikko Apollonios Pergalaisesta, joka ratkaisi ongelman 10 versiosta kaikki lukuun ottamatta vaikeinta, jossa ympyrä piirretään sivuamaan kolmea ympyrää. Kahteen helpoimpaan versioon, kolmen pisteen ja kolmen suoran tapauksiin oli esitetty ratkaisu jo Eukleideen Elementassa. Kolmen ympyrän version ratkaisi 1500-luvulla ranskalainen matemaatikko Viéte. Tälle versiolle on kahdeksan mahdollista ratkaisua, jota oikealla oleva kuva havainnollistaa.


title: Apollonioksen ongelma

text: Apollonioksen ongelma voidaan ratkaista peilauksena ympyrän suhteen. Ensin kasvatetaan tai pienennetään ympyröitä saman verran, kunnes kaksi ympyrää sivuaa toisiaan. Nyt peilaus sivuamispisteen suhteen muuntaa toisiaan sivuavat ympyrät kahdeksi yhdensuuntaiseksi suoraksi. Sama muunnos muuntaa kolmannen ympyrän joksikin toiseksi ympyräksi. Nyt voidaan konstruoida ympyrä, jonka tangentteina ovat saadut kaksi suoraa ja joka koskettaa kolmatta ympyrää. Ottamalla vielä alkuperäisen peilauksen käänteispeilaus saadaan haluttu ympyrä.


title: Revolutions per Minute (Skid Row’n albumi)

text: Revolutions per Minute on Skid Row’n viides albumi, joka julkaistiin vuonna 2006. Se on ainut, jolla Dave Gara soittaa rumpuja. Albumin tuotti Michael Wagener, jonka kanssa yhtye teki aikaisemmin yhteistyötä menestysalbumilla "Slave to the Grind".


title: Esihistoriallinen taide

text: Esihistoriallinen taide tarkoittaa vailla kirjoitustaitoa olleiden eli esihistoriallisten yhteisöjen tuottamaa taidetta.


title: Esihistoriallinen taide

text: Perinteisesti on ajateltu vain "Homo sapiensin" eli nykyihmisen kyenneen sellaiseen abstraktiin ajatteluun, jota taiteen tuottaminen vaatii. Kuitenkin Marokosta on löytynyt ihmishahmo nykyihmistä edeltäneeltä ajalta 500 000 – 300 000 eaa. Hahmo on ilmeisesti muodostunut geologisesti ilman suurta ihmispanosta, mutta on esitetty, että hahmoa olisi muokattu tavalla, joka osoittaisi, että se olisi ymmärretty ihmishahmoksi.. On myös epäilty, että pystyihmisen työkaluista on löydettävissä tarkoituksettomia, taiteellisia piirteitä. Samaten neandertalinihmisen jäljiltä on löydetty kasvokuvaksi epäilty teos. Nämä tulkinnat ovat kuitenkin epävarmoja.


title: Esihistoriallinen taide

text: Etelä-Afrikasta Blombosin luolista on löytynyt mutkikkailla verkkokuvioilla koristeltuja kiviä ajalta 70 000 – 50 000 eaa. Nämä osoittaisivat jo varhaisen nykyihmisen kyenneen abstraktiin ajatteluun ja taiteeseen. Kaikki eivät kuitenkaan varauksetta hyväksy löytöä varhaisimmaksi merkiksi taiteesta.


title: Esihistoriallinen taide

text: Euroopassa varhaisin taide on myöhäispaleoliittiselta kaudelta ja sisältää luolamaalauksia, eläinveistoksia sekä ns. Venus-hahmoja, joista esimerkkinä Willendorfin Venus.


title: Esihistoriallinen taide

text: Japanin jōmon-kulttuurin ihmiset olivat ensimmäisiä tunnettuja keramiikan käyttäjiä 10000-luvulla eaa. Keski-Euroopassa monet neoliittiset kulttuurit (kuten nauhakeraaminen kulttuuri, Lengyelin kulttuuri ja Vinčan kulttuuri) tuottivat naishahmoja (harvemmin mieshahmoja) ja eläinveistoksia sekä koristelivat keramiikkaa tavalla, jonka voi määritelmästä riippuen laskea taiteeksi.


title: Esihistoriallinen taide

text: Neoliittiselta kaudelta peräisin olevia megaliittimonumentteja löytyy Portugalista Britteinsaarille ja Puolaan saakka. Niitä alkoi ilmaantua 4000-luvulta eaa. lähtien. Vaikkakin tunnetuin näistä on Stonehenge, jonka päärakenteet on ajoitettu varhaiselle pronssikaudelle, vastaavia monumenttejä on löydetty suurimmasta osasta Länsi-Eurooppaa


title: Esihistoriallinen taide

text: Pronssikausi, joka alkoi Euroopassa 2000-luvulla eaa., toi tehokkaampia työkaluja, lisäsi tuottavuutta ja johti ylijäämän syntyyn, mikä mahdollisti päätoimisen käsityöläisyyden. Lisääntyneen vaurauden johdosta alettiin kehittää ylellisyystavaroita, kuten koristeellisia aseita. Pronssikauden Euroopan taiteeseen kuuluu seremoniallisia pronssikypäriä, kaiverrettuja kirveen ja miekan kahvoja sekä käyttöesineitä, kuten vieheitä. Kalliopiirroksia, jotka esittivät normaalia elämää ja uskonnollisia rituaaleja, on löydetty monin paikoin, kuten Bohuslänistä Ruotsista ja Val Camonicasta Pohjois-Italiasta.


title: Esihistoriallinen taide

text:
Rautakaudella kehitettiin ihmishahmoisia veistoksia, kuten "Hirschlandenin soturi". Hallstattin kulttuuri varhaisella rautakaudella suosi geometrisiä, abstrakteja kuvioita ehkä antiikin maailman kauppayhteyksien vaikuttamana.
Huolitellumpi ja kaarevia muotoja käyttänyt keltteihin yhdistetty La Tènen kulttuuri kehittyi myöhäisellä rautakaudella Keski-Euroopassa ja levisi ympäri Eurooppaa. Yhteinen syöminen ja juominen oli tärkeä osa kelttien yhteiskuntaa, joten suuri osa heidän taiteestaan ilmeni lautasissa, veitsissä, padoissa ja kupeissa. Ratsastusvarusteet ja aseistus olivat myös huolitellun suunnittelun kohteena. Myyttiset eläimet olivat yleinen aihe ja esitystapa oli sekoitus luonnollisesta ja tyylitellystä. Megaliittirakennelmia tehtiin yhä. Kolikoiden käyttöönotto toi taiteelle uusia ilmenemismuotoja, vaikkakin kolikot olivat lähinnä vaatimattomia kopioita kreikkalaisista ja roomalaisista kolikoista.
Rooman laajetessa tämän taidetyylin piirteitä säilyi roomalaisten siirtokuntien taiteessa ja arkkitehtuurissa. Alueilla, joista Rooman vaikutus puuttui, kuten Irlannissa ja Northumbriassa, jatkui myöhäisen rautakauden taideperinne pitkälle historialliseen aikaan asti.


title: Esihistoriallinen taide

text: Pohjois-Saharasta nykyisestä Algeriasta on löydetty erittäin runsaasti ihmisiä ja eläimiä esittäviä kalliomaalauksia ja -kaiverruksia. Ne voidaan jakaa neljään kauteen, joista vanhin sijoittuu 6000–5000-luvulle eaa. ja kuvaa lähinnä kookkaita villieläimiä, kuten norsuja. Monet kuvatuista eläimistä ovat jo kuolleet sukupuuttoon. Toinen kausi 4000–200 eaa. sisältää kuvia kotieläimistä, ja kahdella nuorimmalla kaudella välillä 1200 eaa. – 800 jaa. esiintyy kuvia hevosista ja vaunuista.


title: Esihistoriallinen taide

text: Etelä-Afrikasta on löydetty kalliomaalauksia, joista vanhimmat on ajoitettu 26000-luvulle eaa. Ne kuvaavat parannusrituaaleja, näkyjä ja eläimiä


title: Esihistoriallinen taide

text: Nigeriassa sijainnut Nok-kulttuuri (500 eaa. – 200 jaa.) sisältää Saharan eteläpuolisen Afrikan varhaisimpia terrakottaveistoksia ja taidokkaita luonnollisen kokoisia ihmishahmoja vaihtelevin aihein ja tyylein. Itäisen Nigerian Igbo-Ukwu-kulttuurissa tehtiin noin 800 jaa. esineitä pronssista, terrakotasta, norsunluusta ja helmistä. Esineet sisältävät pronssiriipuksia, kulhoja ja simpukankuoria.


title: Esihistoriallinen taide

text: Läntisen Nigerian Ife-kaudelle (1000–1500-luvut jaa.), jonka taide oli suunnattu hallitsevalle eliitille, olivat tyypillisiä luonnollisen kokoiset ihmispatsaat ja rintakuvat. Länsi-Nigerian beniniläinen kausi jaetaan kolmeen osaan (1400–1600, 1600–1700 ja 1700–1897 jaa.). Varhaisin kausi sisältää tarkasti mallinnettuja rintakuvia kuninkaallisista.


title: Rob Affuso

text: Robert James ”Rob” Affuso (s. 1. maaliskuuta 1963 Newburgh, New York) toimi metalliyhtye Skid Row’n rumpalina vuosina 1987–1996. Kun Sebastian Bach erotettiin vuonna 1996, Skid Row’n loput neljä jäsentä hankkivat uuden laulajan, Shawn McCaben, ja nimesivät yhtyeensä "Ozone Mondayksi". Kun uutta tuotantoa ei saatu valmiiksi, McCabe ja Affuso erotettiin yhtyeestä.


title: Extreme Championship Wrestling

text: Extreme championship wrestling (ECW) oli showpainiorganisaatio, jonka perusti Tod Gordonin Yhdysvalloissa Pennsylvanian osavaltiossa Philadelphiassa vuonna 1992. Vuonna 2001 sen uusi omistaja Paul Heyman julkisti yhtiön menneen konkurssiin. Myöhemmin vuonna 2006 World Wrestling Entertainment alkoi esittää viikoittain ECW-nimistä ohjelmaa Raw- ja SmackDown-ohjelmien lisäksi. Vuonna 2010 arvailtiin, että ECW lopettaa ja tilalle tulee Vince McMahonin "uusi askel vapaapainiohjelma". Yhtiö tuli tunnetuksi sen uskollisista kannattajista ja sen taipumuksesta moniin eri showpainityyleihin, kuten hardcore ja lucha libre.


title: Extreme Championship Wrestling

text: ECW:n juuret yltävät vuoteen 1991 Tri-State Wrestling -nimiseen organisaatioon, jonka omisti Joel Goodhart. Vuonna 1992 Goodhart myi osakkeensa kumppanilleen Tod Gordonille, joka antoi yhtiölle nimen Eastern Championship Wrestling. Kun Eastern Championship Wrestling perustettiin se oli osa National Wrestling Allianceaa (NWA).


title: Extreme Championship Wrestling

text: Eastern Championship Wrestling irrottautui NWA:n alaisuudesta vuonna 1994, jonka seurauksena sen nimi muutettiin Extreme Championship Wrestlingiksi. Sen epäsovinnaiset painityylit ja juonenkäänteet tekivät siitä suositun monien 18–35-vuotiaiden showpainifanien keskuudessa. ECW teki tunnetuksi mm. verisen hardcore-painityylin sekä kolmiottelun (three way dance). ECW:tä pidettiin vaihtoehtoisena painiorganisaationa rahakkaammille WWF- ja WCW-yhtiöille. Vuonna 1996 Tod Gordon myi yhtiön pääkäsikirjoittajalleen Paul Heymanille.


title: Extreme Championship Wrestling

text: Vuonna 1999 ECW alkoi tehdä kansainvälisiä lähetyksiä TNN-televisiokanavalla. Huolimatta siitä, että mainostajia ei ollut ja yhtiön budjetti oli pieni, siitä tuli kanavan katsotuin ohjelma. Vuoden 2000 lopussa ECW Hardcore TV -ohjelma TNN:llä peruuttiin ja yhtiö taisteli vielä kuukausia saadakseen uuden TV-sopimuksen. 30.12.2000 ECW Hardcore TV lähetettiin viimeisen kerran ja viimeinen maksutelevisiolähetys Guilty as charged lähetettiin 7.1.2001.


title: Extreme Championship Wrestling

text: ECW:n tapahtumien yleisö tuli tunnetuksi röyhkeistä kannatushuudoistaan, jotka joko kannattivat painijoita tai haukkuivat heidät maan rakoon sen mukaan miten kehässä esiinnyttiin. Kannatushuudot kuten "Holy shit!" ja "You fucked up!" tulivat tunnetuiksi ja niitä käytetään edelleen toisissa showpainiliitoissa.


title: Extreme Championship Wrestling

text: ECW:n otteluissa ei periaatteessa ollut lainkaan sääntöjä, eikä tuomarin tehtävänä ollutkaan kuin laskea kolmeen selätyksen aikana tai huomioida kun painija pakotetaan luovuttamaan eli "taputtamaan". ECW teki tunnetuksi hardcore-otteluita kuten piikkilanka (Barbed wire match), palavat pöydät (flaming tables) sekä Singapore cane match jossa mätkitään toisia kendo-kepeillä.


title: Extreme Championship Wrestling

text: Vuonna 2001 konkurssin jälkeen ECW tuli esiin jälleen tiiminä, joka oli osana World Wrestling Federationin Invasion-juonenkäännettä, joka oli WWF:n sisäinen sota Shane Mcmahonin WCW:n ja Vince Mcmahonin WWF:n. ECW oli Paul Heymanin "omistuksessa" ja ei ollut kummankaan yhtiön puolella, mutta myöhemmin samana iltana selvisi että ECW:n uusi "omistaja" olikin Stephanie Mcmahon joka liittoutui isäänsä vastaan veljensä Shanen kanssa luoden liittouman (The Alliance). Todellisuudessa ECW:tä yhtiönä ei tuolloin ollut olemassa. Invasion keskittyi kuitenkin enemmän WWF-tähtien suosion nostamiseen ja kuuden kuukauden kuluttua WWF päihitti liittouman ja ECW:n sekä WCW:n painijoita sijoitettiin WWF:n riveihin.


title: Extreme Championship Wrestling

text: Kesällä 2003 World Wrestling Entertainment osti ECW:n konkurssipesän ja sai oikeuden ECW:n video-kirjastoon. He käyttivät kirjastoa tupla-DVD:n The Rise and fall of ECW tekemiseen, joka julkaistiin 2004 vuonna. Toinen DVD nimeltä Forever Hardcore oli entisen ECW-painijan Shane Douglasin kirjoittama ja ohjaama sekä TNA:sta nykyään tutun entisen WCW:n jäsenen Jeremy Borashin tuottama vastalause WWE:lle. DVD:llä painijat, joita WWE ei ollut palkannut kertovat oman tarinansa ECW:stä, mutta koska ECW-videokirjasto on WWE:n omistuksessa, ei vanhoja ECW-otteluita saatu DVD:lle.


title: Extreme Championship Wrestling

text: Vuonna 2005 WWE rupesi tuomaan ECW:ta uudelleen esille videokirjaston ja kirjojen kautta. Kun kiinnostus oli alkanut taas herätä, järjesti WWE ECW One night standin, johon kerättiin painimaan entisiä ECW-tähtiä. Hyvän rahallisen ja keskustelua herättävän suosion takia WWE järjestikin vuonna 2006 toisen ECW One night stand -tapahtuman, joka samalla toimi aloituksena ECW nimiselle WWE:n kolmannelle viikoittaiselle ohjelmalle, jota esitetään Raw ja SmackDown ohjelmien ohessa. ECW:n tyyli kuitenkin uudistettiin ja ottelut tapahtuu WWE:n normaalisäännöillä ellei toisin mainita, joten sen vanhojen päivien hohto itsenäisenä painiliittona ei ole pysynyt samana.


title: Allogenes

text: Allogenes on setiläinen gnostilainen dialogimuotoinen ilmestys, joka tunnetaan lähinnä Nag Hammadin kirjastosta. Nag Hammadin kopiossa on kuitenkin paljon aukkoja. Pieni katkelma on säilynyt myös osana myöhemmin löydettyä Codex Tchacosia, joka tarjoaa hieman lisätietoa aukkojen täyttämiseksi.


title: Allogenes

text: Kirjoitus käsittelee Allogeneen saamaa ilmestystä. Allogenes (, "allogenēs") on Septuagintassa käytetty sana, joka tarkoittaa "eri suvusta/kansasta". Allogenes kuvaa, kuinka hän voitti pelon ja tietämättömyyden ja nousi ylös gnostilaisten jumalan esoteeriseen valtakuntaan.


title: Mabel Collins

text: Mabel Collins (9. syyskuuta 1851 – 31. maaliskuuta 1927) oli teosofinen vaikuttaja ja kirjailija. Collins toimitti yhdessä H. P. Blavatskyn kanssa teosofista "Lucifer"-aikakauslehteä.


title: Zostrianos

text: Zostrianos on setiläinen gnostilainen kirjoitus, joka tunnetaan ennen kaikkea Nag Hammadin kirjastosta. Nag Hammadin kopio on kuitenkin hyvin vaurioitunut, tosin siitä puuttuu lähinnä yksittäisiä sanoja.


title: Zostrianos

text: Kuten "Marsanes" ja "Allogenes", kirjoitus käsittelee Zostrianos-nimisen miehen saamaa ilmestystä ja selittää sekä luettelee hyvin yksityiskohtaisesti ne emanaatiot, jotka gnostilainen korkein jumala tuotti gnostilaisessa esoteerisessa kosmologiassa. Kirjoitus antaa ymmärtää, että setiläiset kehittivät monismin ajatusta, joka oli tyypillinen platonilainen idea, jonka katsotaan tulleen osaksi setiläistä oppijärjestelmää 200-luvun loppupuolelle tultaessa.


title: William Edwards Deming

text: William Edwards Deming (14. lokakuuta 1900 – 20. joulukuuta 1993 Washington, DC) oli yhdysvaltalainen tilastotieteilijä, professori, kirjailija ja konsultti.


title: William Edwards Deming

text: Demingin saavutuksina pidetään muun muassa Yhdysvaltain sotatarvikemateriaalin laadun parantamista toisen maailmansodan aikana. Häntä pidetään myös yhtenä sodanjälkeisen nousun arkkitehtina Japanissa, missä hän opetti 1950-luvusta lähtien ylimmille yritysjohdoille kuinka parantaa suunnittelua, tuotteiden laatua, testausta ja kuinka lisätä myyntiä kansainvälisten markkinoiden kautta. Demingin opeilla katsotaan olleen merkittävä vaikutus Japanin nousussa innovaativisten, korkealaatuisten tuotteiden valmistajaksi. Häneen yhdistetään myös usein sanat "laatujohtamisen isä" (J. M. Juran mainitaan usein toisena). Deming on tunnettu muun muassa SPC:n ja PDCA:n kehittäjänä.


title: William Edwards Deming

text: William Edwards Deming syntyi Iowan osavaltion Sioux Cityssä vuonna 1900. Koska hänen isänsä oli myös etunimeltään William, kutsuttiin poikaa hänen toisella nimellään, joka oli myös hänen äitinsä Pluma Irene Edwardsin tyttönimi.


title: William Edwards Deming

text: Deming kouluttautui Wyomingin yliopistossa valmistuen elektroniikkainsinööriksi 1921 ja Coloradon yliopistosta diplomi-insinööriksi 1925. Vuonna 1928 jatko-opiskelut Yalen yliopistossa johtivat vielä filosofian tohtorin tutkintoon. Opintojensa viime vaiheissa hän keskittyi matematiikkaan ja matemaattiseen fysiikkaan, joka johti työpaikkaan matemaattisena fyysikkona maatalousministeriössä 1927–1939.


title: William Edwards Deming

text: Maatalousministeriön johtaja, tohtori C. H. Kunsman esitteli vuonna 1927 Demingin Bell Telephone Laboratoriesin Walter A. Shewhartille ("modernin laatutekniikan isä"). Deming sai inspiraation Shewhartin töistä, joissa tämä oli lanseerannut tilastotieteisiin liittyviä asioita, kuten prosessien tilastollisen tarkastelumenetelmän (prosessilaatu) sekä valvontakortin. Deming liikkui itse kohti tilastollisten menetelmien soveltamista teolliseen tuotantoon ja johtamiseen. Shewhartin idea variaatiosta johtuvista systeemiperustaisista ja siten satunnaisista sekä erityisistä virheiden syistä johti Demingin teoriaan johtamisesta. Tällä hän osoitti, että Shewhartin ideaa pystyttiin soveltamaan myös tuotantoprosesseihin sekä johtamisen- ja hallinnon prosesseihin. Tämä uusi näkökulma asiaan teki Demingistä suuren vaikuttajan 1950-luvun jälkeisen teollistuneen maailman taloustieteelliseen perustaan. Deming päätyi toimittamaan Shewhartin luentosarjan pohjalta kirjan "Statistical Method from the Viewpoint of Quality Control" (1939), joka toimi pohjana laadunvalvonnan tieteelliselle kehittämiselle.


title: William Edwards Deming

text: Deming kehitti Shewhartiin vahvasti pohjautuen otantatekniikoita, joita käytettiin ensi kerran vuoden 1940 väestönlaskennassa (United States Census Bureau). Toisen maailmansodan aikana Deming oli viisimiehisen Emergency Technical Committeen jäsen ja osallistui 1942 Yhdysvaltain sotatarvikkeiden laaduntarkastusstandardien luomiseen. Hän opetti myös tilastollisen prosessin ohjauksen (SPC) tekniikoita sotatarviketuotannossa toimiville. Tilastollisia menetelmiä sovellettiin laajamittaisesti toisen maailmansodan aikana, mutta sodan jälkeisinä vuosina ne katosivat käytöstä tarpeettomina. Kysyntä massatuotetuille amerikkalaistuotteille oli itsestäänselvyys.


title: William Edwards Deming

text: Toisen maailmansodan jälkeen Deming osallistui Yhdysvaltain armeijan pyynnöstä Japanin väestölaskennan suunnitteluun. Toimiessaan Japanissa hänen laadunhallintaosaaminen ja yhteiskunnallinen osallistuminen johti kutsuun Japanin insinööri- ja tiedemiesyhteisöön (JUSE).


title: William Edwards Deming

text: JUSE:n jäsenet olivat tutustuneet Shewhartin tekniikoihin osana Japanin jälleenrakennusponnistuksia ja etsivät asiantuntijaa opettamaan tilastollisia seurantamenetelmiä. Kesäkuusta elokuuhun vuonna 1950 Deming koulutti satoja insinöörejä, johtajia ja akateemikkoja tilastolliseen laadunhallintaan ja laadunhallintakonsepteihin. Demingin Japanin ylimmille johtajille viestimä sanoma oli: Laadun parantaminen vähentää kustannuksia lisäten samalla tuottavuutta ja markkinaosuutta.


title: William Edwards Deming

text: Lukuisat japanilaiset teollisuusyritykset ryhtyivät soveltamaan Demingin oppeja laajamittaisesti ja saavuttivat tuloksia. Parantunut laatu yhdistettynä entistä edullisempiin kustannuksiin synnytti kansainvälisen kysynnän japanilaisille tuotteille. Deming ei suostunut vastaanottamaan rojalteja vuoden 1950 luentomateriaaleistaan, joten JUSE:n johtoryhmä perusti joulukuussa 1950 Deming Prize -palkinnon. Sen jakamisella väitetään olleen suuri vaikutus laatuajattelun leviämiseen Japanissa.


title: William Edwards Deming

text: Vuonna 1960 Japanin pääministeri Nobusuke Kishi palkitsi keisari Hirohiton ohjeistamana tohtori Demingin Japanin 2. luokan Order of the Sacred Treasures -mitalilla. Mitalin myöntämisasiankirjassa tunnustetaan Demingin vaikutus Japanin teollisuuden uudelleensyntymiseen ja sen nousuun maailmanmenestykseen.


title: William Edwards Deming

text: Ford Motor Company oli ensimmäisiä amerikkalaisyhtiöitä, jotka tukeutuivat Japanista palanneeseen Demingiin. Hänet palkattiin 1981 käynnistämään laadunvalvontajärjestelmä tilanteessa, jossa Fordin myynti oli laskussa. Yhtiö oli tehnyt 1979–1982 kolmen miljardin tappiot. Deming kyseenalaisti yrityskulttuurin ja johtajien toimintatavan. Yllättäen Deming puhui laadun sijaan hallinnosta ja johtamisesta. Demingin selvitysten mukaan johdon päätökset aiheuttivat 85-prosenttisesti ongelmat, jotka olisi ylitettävä matkalla kohti parempia autoja. Muutoksien ansiosta Ford sai jo vuonna 1982 aikaan tuottavan Taurus-Sable-automalliston. Kirjeessään Autoweek Magazinelle Fordin toimitusjohtaja Donald Petersen sanoi yhtiön olevan rakentamassa laatukulttuuria ja useimpien tehtyjen muutoksien perustuvan Demingin opetuksiin. Vuoteen 1986 mennessä Fordista oli tullut kannattavin amerikkalainen autonvalmistaja. Voitto ylitti ensi kertaa sitten 1920-luvun kilpailijat Chryslerin ja General Motorsin. Trendi jatkui seuraavina vuosina.


title: William Edwards Deming

text: Vuonna 1982 Deming julkaisi kirjan "Quality, Productivity, and Competitive Position", joka nimettiin uudelleen vuonna 1986 "Out of the Crisisiksi". Kirjassa Deming kehittelee liikkeenjohdon teoriaa perustuen hänen kuuluisaan "14 Points for Managementiin". Teoriassa analysoidaan, että johdon epäonnistumiset tulevaisuuden suunnittelussa johtavat työpaikkojen menetyksiin. Tämän vuoksi johtoa pitää arvioida sen innovatiivisista suunnitelmista säilyä markkinoilla, suojata sijoitukset, varmistaa tulevaisuuden tuotot ja tarjota enemmän työpaikkoja parantuneiden tuotteiden ja palvelujen myötä. Ei vuosineljännesten tulosten pohjalta. Demingin sanoin: Muutos vaatii johdolta lujaa sitoutumista uuden oppimiseen ja uuteen filosofiaan – epäröivät, heikkosydämiset ja nopeita voittoja tavoittelevat ovat tuomittuja epäonnistumaan.


title: William Edwards Deming

text: Uransa aikana Deming vastaanotti lukuisia akateemisia palkintoja kuten kunniatohtorin tittelin Oregonin osavaltionyliopistolta. Vuonna 1987 hänet palkittiin kansallisella teknologiamitalilla ja 1988 Kansallisen tiedeakatemian tieteen elämäntyöpalkinnolla.


title: William Edwards Deming

text: Vuonna 1993 Deming julkaisi viimeisen kirjansa: "The New Economics for Industry, Government, Education". Siinä hän lanseerasi käsitteet "System of Profound Knowledge™" ja "14 Points for Management". Kirja sisälsi myös konsepteja, kuten ryhmämuotoinen opetus ilman numeroarvosteluja, sekä johtaminen ilman henkilökohtaista tulosarviointia. Joulukuussa 1993 Deming kuoli vanhuuteen kotonaan.


title: William Edwards Deming

text: Ennen kuolemaansa Deming oli ehtinyt perustaa kotikaupunkiinsa nimeänsä kantavan W. Edwards Deming -instituutin. Sen tehtävänä on edistää viimeisessä kirjassa lanseerattua "The Deming System of Profound Knowledgea". Samassa kaupungissa sijaitseva Yhdysvaltain kongressin kirjasto sisältää myös suuren Deming-aiheisen media-arkiston. Uransa aikana Deming sävelsi myös musiikkia.


title: Seinäjoen Peliveljet

text: Seinäjoen Peliveljet (lyh. SPV) on 1993 perustettu seinäjokinen salibandyn erikoisseura. Harrastemielessä seuran toiminnassa oli alkujaan mukana myös kaukalopallo, joka kuitenkin jäi vuosien varrella pois. Seuran perustivat Tommy Koponen, Ville Kivimäki ja Kimmo Pollari. Ensimmäisen kerran seura osallistui salibandyliiton alaisiin sarjoihin kaudella 1994–1995.


title: Seinäjoen Peliveljet

text: Seuran miesten edustusjoukkue pelaa Suomen korkeinta sarjatasoa Salibandyliigaa. Lisäksi seuralla on junioreissa joukkueita poikien ikäluokissa A–G sekä tyttöjen ikäluokissa C–E. Pienimmille lapsille järjestetään salibandykerhoja.


title: Seinäjoen Peliveljet

text: Miesten edustusjoukkue nousi salibandyliigaan kauden 2003–2004 päätteeksi ja on pelannut siellä siitä lähtien. Ensimmäisellä liigakaudellaan SPV sijoittui runkosarjassa kahdeksanneksi. SPV pelasi tuona kautena 33 runkosarjan ottelua, joista se voitti 12, pelasi tasan neljästi ja hävisi loput 17 otteluaan. Peliveljet teki runkosarjassa 165 ja päästi 193 maalia, sekä pisteitä kertyi yhteensä 28.


title: Seinäjoen Peliveljet

text: Toisella liigakaudellaan 2005–2006 Peliveljet pelasi runkosarjassa 33 ottelua voittaen niistä 12, pelaten tasan kerran ja häviten 20 ottelua. Maaliero runkosarjassa oli 178–210. Tämä tuotti SPV:lle runkosarjan yhdeksännen sijan 25 pisteellä, joka ei tuonut SPV:lle enää jatkopelejä runkosarjan jälkeen. Toisella liigakaudella syntyi myös Peliveljien runkosarjan yleisöennätys, joka on 1534 katsojaa. Se syntyi 25. syyskuuta pelatussa runkosarjan ottelussa SSV:tä vastaan.


title: Seinäjoen Peliveljet

text: Kolmannelle kaudelle otteluiden määrä runkosarjassa väheni ja Peliveljet pelasi täten runkosarjassa 26 ottelua. Näistä 26 ottelusta SPV voitti 11, pelasi 2 tasan ja hävisi 13. Maaliero runkosarjassa oli 187–166 ja pisteitä 24. Runkosarjan seitsemäs sija oikeutti pudotuspelipaikkaan, mutta nämä pelit päättyivät SPV:n osalta lyhyeen ja joukkue hävisi pudotuspelien ensimmäisellä kierroksella kaikki kolme otteluaan ja putosi jatkosta. Maaliero oli 11–22 ja loppusijoitus kahdeksas. Kausi 2007–2008 runkosarjan menestys oli sijoituksen myötä sama edelliskauden kanssa. Voittoja kaudella tuli 13, tasapelejä 2 ja häviöitä 11. Maaliero oli 162–165 ja pisteitä kertyi 28.


title: Seinäjoen Peliveljet

text: Kaudelle 2008–2009 alkoi Seinäjoella todellinen panostus huippujoukkueeseen. Tavoitteena joukkueella oli mitali ja se toteutui runkosarjan ja pudotuspelien menestyksen myötä. Runkosarjassa SPV voitti 26 ottelustaan 17 ja hävisi 9. Maaliero oli 159–131 ja pisteitä runkosarjan aikana kertyi 34. Runkosarjan neljännellä sijalla SPV saavutti kotiedun pudotuspeleihin. Pudotuspeleissä SPV vei sarjansa puolivälierissä mutta välierän sarjatappion myötä edessä oli pronssiottelu Josbaa vastaan. Peliveljet voitti pronssiottelusarjan ja saavuttivat näin seuran ensimmäiset SM-mitalit.


title: Seinäjoen Peliveljet

text: Kauden 2009–2010 tavoitteena joukkueella oli ainoastaan mestaruus, mutta runkosarjan ja pudotuspelien esitykset eivät aivan riittäneet tavoitteeseen. Runkosarjan 15 voittoa, 2 tasapeliä ja 9 tappiota toivat joukkueelle 32 pistettä ja viidennen sijan. Pudotuspeleissä tavoitteen eteen tuli välierissä Tapanilan Erä, joka voitti sarjan SPV:tä vastaan. Pronssiottelusarjassa vastaan tuli Classic jonka SPV voitti ja joukkue saavutti sen myötä seuran toisen pronssisen mitalin.


title: Seinäjoen Peliveljet

text: Kaudelle 2010–2011 Peliveljien tavoite pysyi samana ja joukkuetta vahvistettiin puolustukseen, joka oli päävalmentaja Tommy Koposen mielestä joukkueen heikoin osa-alue, liittyvällä maajoukkuepuolustaja Tatu Väänäsellä ja valmennusta vahvistettiin Timo Polarilla. Pudotuspeleissä SPV eteni ensimmäistä kertaa finaaliin, mutta jäi hopealle SSV:n voittaessa ratkaisevan viidennen loppuottelun 7–2.


title: Seinäjoen Peliveljet

text: Kaudelle 2011–2012 joukkueen runko säilyi jälleen hyvin kasassa. Peliveljet voitti ensimmäistä kertaa runkosarjan. Pudotuspelien puolivälierissä SPV voitti Loviisan Torin otteluvoiton 3–0. Välierissä kaatui Happee niin ikään voitoin 3–0. Finaalissa SPV voitti ensimmäisen Suomen mestaruutensa kotiyleisönsä edessä kaatamalla SSV:n viidennessä loppuottelussa maalein 4–2.


title: Seinäjoen Peliveljet

text: Kaudella 2012–2013 SPV voitti toisen mestaruutensa päihittämällä finaalissa jälleen SSV:n. Peliveljet vei finaalisarjan otteluvoitoin 3–0. Samoin numeroin SPV voitti puolivälierissä NST:n ja välierissä Classicin, joten joukkue ei hävinnyt peliäkään kevään pudotuspeleissä.


title: Seinäjoen Peliveljet

text: SPV pelaa kotiottelunsa pääasiassa Seinäjoen Urheilutalolla, jonka katsojakapasiteetti on 1 000 katsojaa. Urheilutalon kaukalon koko on 40 × 20 metriä ja päällysteenä on muovimatto. Joissakin otteluissaan SPV käyttää kotihallinaan Seinäjoki-areenaa, joka tarjoaa salibandypeleihin katsojakapasitettia noin 3 000 henkilölle.